text:
Oranjestad – “Nos por papia y debati di integridad sin caba nunca. Nos por acusa otro di no ta integro y crea e impresion cu nos si ta. Pero eseynan no ta suficiente. Si cada uno di nos actua den forma integro tur ora y den tur situacion, tambe “ora hende no ta wak”, nos ta haci hopi mas pa un comunidad mas integro. Leynan no tey pa haci nos actua corecto y integro. Leynan tey pa corigi esnan cu no ta.” Esey tabata e reaccion di e lider di AVP riba e articulo di e lider di MEP den prensa den fin di siman pasa. “Papia no ta suficiente. Haci. Nos mester comporta den forma integro tur ora y tur caminda.”
INCONSISTENCIA DI MEP
Den e documento cu e lider di MEP a presenta aña pasa e ta lansa un sin fin di acusacion contra su opositornan. Pero ora cu mester a aplica reglanan di integridad, di transparencia, di responsabilisacion pa actonan di miembronan di su propio partido MEP y di su mes, e no a cumpli. Rene Herde’: “Ki bal nos papia di integridad of hasta traha regla y leynan pa mas integridad, pero ora di aplica nan pa tur hende, bo ta e prome pa haci excepcion pa bo mes. Ki bal haci comosifuera integridad ta importante, pero ora yega na actua den forma integro, ta busca tur sorto di excusa pa no actua den forma integro, transparente, y responsabel.”
LEY Y REGLA
Fraccion di AVP den Parlamento ta boga pa haci tur lo posibel pa mehora integridad den tur area di nos comunidad. Pa logra esaki ta trahando riba e ley y reglanan di integridad den politica, na nivel di partidonan politico, di gobierno y di parlamento. E necesidad di mehora comportacion integro, transparente y responsabel den sector publico, semi publico y sector priva tambe ta bisto. Cada biaha cu algo incorecto sosode y no actua den forma transaparente y responsabilisa pa loke a sosode, nos ta haci comportacion incorecto acceptabel. Esey no por! Rene Herde:” Ley y reglanan pa mehora comportacion integro mester conta pa henter nos comunidad. E principio di “ley pa un, ley pa tur” mester conta pa tur hende. Sin excepcion. Politiconan, lidernan social, comercial, lidernan den tur sector, tin tambe e responsabilidad ta duna e bon ehempel y actua den forma integro tur ora y tur caminda. No por mustra dede riba otro y no actua corecto nos mes.” Asina Rene Herde a declara.
Rene Herde a sigui bisa cu Fraccion di AVP no ta lanta acusacion sin motibo manera MEP ta haci tur dia y manera e lider di MEP tambe ta haci den su ultimo articulo. Loke si e fraccion di AVP ta haci, ta asumi su responsabilidad y atende tur acto cu no ta cumpli cu ley, reglanan di integridad o cu moral civico y moral. E accidente di e miembro di e fraccion di MEP mester a conduci na por lo menos medidanan disciplinario como miembro di MEP y sigur como miembro di parlamento. Como polis e sa bon kico e procedura ta pa tur otro hende cu haya nan mes den un accidente. Pero e no a aplica esaki pa su mes. E cuenta di banco di e bufete di abogado desconoci “ERIS CRIUS” mester a conduci sikiera na un envestigacion di parti di e partido MEP y di Ministerio Publico. E mester tabata motibo pa e lider di MEP mes duna cuenta (= responsabilisa como miembro di parlamento/ duna transparencia) na Parlamento y na comunidad. Te awe esaki no a sosode.


c: text/html

text:
E dianan aki bo no por bai un kaminda sin tende e disgusto pa ku salarionan astronómiko den instanshanan ligá ku Gobièrnu. Ta parse ku a lubidá ku durante di e periodo 2012-2016 a entregá un konsepto di lei Optimalisatie Overheidsgelieerde Entiteiten ku entre otro ta limitá legalmente e salario di e personal na e instansianan menshoná. Apesar di preshon polítiko i sindikal, e lei a pasa ougùstùs 2016, djis promé ku elekshon. Despues di kasi 3 aña no a publik’é i e no a drenta na vigor.
Hopi di esnan ku awe ta grita kontra di e salarionan haltu, na 2015/2016 a lucha kontra di e lei ku a keda introdusí hustamente pa motibu di prekupashon grandi p’e situashon finansiero di instanshanan ligá ku Gobièrnu i e peso ku e tabata pone riba nos finansa públiko. Su intenshon tabata pa fortifiká nos finansa despues ku a kita e ‘aanwijzing’ ku e Gobièrnu anterior a haña.
E akshonnan di 2012-2016 ku a saka nos pais for di ’aanwijzing’ no mester keda konsiderá komo un remedi di solamente un biaha ku lo keda traha pa semper. Durante 2012-2016 nos krísis tabata un di índole finansiero. E akshonnan tumá tabata pa pone un fundeshi finansiero sólido sin kua, un desaroyo ekonómiko ta imposibel. No ta kuestion ku e ‘pashènt a muri despues di 2016’, pero ku nos a faya di sigui di ta prudente i antisipá riba kambionan mundial ku ta afektá nos situashon.
No por stòp, pero mester sigui ku e inisiativanan Begrotingskamer, Optimalisatie Belastingdienst, OECD Compliance, Centrale Huisvesting i naturalmente Optimalisatie Overheidsgelieerde Entiteiten. Si nos no kontrolá nos finansa, pa semper nos lo keda chambuká ku medidanan finansiero sin por krea e espasio rekerí pa trese e konfiansa ku ta nesesario pa invertí den nos pais.
Willemstad, Kòrsou

robotstxt: allowed

filter: keep


text:
KRALENDIJK – USIBO internamente ta enbuska di alternativa pa e temporada difisil ku nos ta bai enkontrá relashoná ku e efektonan di Covid-19. Nos semper a bisa ku nos no por drumi warda, pero nos mester ta pro-aktivo sabiendo kiko ta wardando nos. Ta un echo ku nos situashon ekonómiko lo bai dura basta promé ku e rekuperá i bai drai bèk na un nivel ku nos tabatin promé ku 13 di mart di e aña aki.;
USIBO den representashon di e klase trahadó, kier duna nos granito na bini ku posibel solushonnan ku mester bai garantisá kuponan di trabou pa gran parti ku ta kai den e sektor di Horeca en partikular, kual ta e sektor ku mas nos ta mira ku lo bai pasa den tempunan hopi difisil relashoná ku e Covid-19. Opviamente esaki ta konta pa tur e sektornman ku nan eksistensia pa gran parti ta dependé di e industria di turismo.
Loke mester bai pasa mas pronto ku ta posibel ta pa nos por yega na plannan konkreto pa sa den ki direkshon nos kier hiba nos isla den e tempunan difisil ku tin na horizonte. E ehersisionan ku mester bai hasi ta rekerí un kontribushon di tur partido envolví, esta tur nanishi mester ta den mes un direkshon. Nos ta kere ku awor ku Ulanda a bai di akuerdo pa prolongá ku tres luna mas e 80% di salarionan, laga nos usa e tempo aki pa krea mas tanto kuponan di trabou pa esnan ku lo por bai kai afó, pero bou di kondishon ku na momento ku situashon normalisá nan ta esnan proméyamá pa regresá nan puesto di trabou. Ban usa e tempo aki pa laga e trahadónan ku ta dispuesto na siña un fishi nobo haña e oportunidat pa hasi esaki. Ban usa e tres luna nan aki pa laga e trahadó bai henter siman kuater (4) ora of mas na su futuro fuente di empleo.


text:
Home
Notisia
Lockdown parsial ta kontinuá
01-12-2020 | 15:04
Medidanan ta keda nesesario pa protehá otro. E kantidat di infekshon di corona ta baha. Esaki ta bon notisia. Nos ta tene nos mes ...
Gabinete ta prolongá pakete di sosten Hulanda Karibense
16-10-2020 | 16:08
Awe gabinete a disidí pa prolongá e pakete di sosten i rekuperashon pa habitante i kompanianan na Boneiru, Sint Eustatius i Saba ...
Akuerdo di kolaborashon entre OLB i munisipionan di Hulanda
01-09-2020 | 16:11
E munisipionan di Rotterdam i Alphen aan den Rijn i Entidat Públiko Boneiru (OLB) a uni forsa. Den kuadro di sosten i pa ...
E 10 preguntanan prinsipal hopi hasí tokante di coronavirus
10-03-2020 | 17:31
E 10 preguntanan prinsipal hopi hasí tokante di coronavirus
Saba Package ta regla kolaborashon dirigí entre Reino i Saba
27-06-2019 | 18:20
Awe diputado Zagers (Entidat Públiko Saba) i Sekretario di Estado Knops (Asuntunan Interno i Relashonnan den Reino) a firma e ...
500 Kas di hür sosial riba Boneiru
27-06-2019 | 18:17
Tres partido ta pone man huntu na benefisio di e bibienda públiko di Boneiru. Sekretario di Estado Raymond Knops di Asuntunan ...


text:
(ADVERTORIAL)
WILLEMSTAD -E deporte di karting tabata masha popular den añanan ochenta i nobenta aki na Korsou. Despues a sigi un periodo largu di kual no tabatin masha aktividat debi ku e pista ku tabata ser utilisa na “Shut” no tabata apropia mas. Despues di hopi aña, espesialmente esnan ku tabata praktika e deporte den pasado a disidi pa reaktiva esaki. Konsekuentemente riba 1 di Juni 2021, Curacao International Karting Club a keda establese ofisialmente.
E meta prinsipal di e organisashon ta pa engrandese e deporte riba nos isla mediante kreashon di oportunidat pa espesialmente esnan mas hoben por partisipa i tambe konstrukshon di un pista nashonal. Korsou a demonstra ku nos tin talento riba tur tereno di deporte i nos ta konbensi ku karting no ta un eksepshon. Tur koredo di Formula Unu i otro deportenan di motor a kuminsa for di jong koriendo karting. Lewis Hamilton, e aktual kampeon mundial di F1 al igual ku Max Verstappen a kuminsa ku karting.
E aña aki tabatin diferente aktividat di karting i debi ku no tin un pista ainda, nos a husa parkeerplaats di Santa Barbara, E-zone na Hato, Waaigat i tambe parkeerplaats na rotonde di SDK. Apart di e karedanan lokal, tabatin delegashonan ku a kompeti na Colombia i tambe Panama. Riba 8 & 9 di Oktober tin un total di 20 karters ku lo bai partisipa den kompetenshanan na Aruba.
Den e korto tempu di nos eksistensha, nos a yega un total di 40 karts, reparti riba diferente kategoria kuminsando for di muchanan di 6 aña te ku adultonan di 60 aña. Demostrando ku ta algu pa tur edat.
Direktiva di CIKC ta trahando duru pa den e proksimo 12 lunanan di por konstrui nos propio pista pa asina por tene kompetenshanan internashonal i pone nos isla bek riba e mapa internashonal di karting.Un gradisimentu ta bai na Curinde, CTB, mando Polisial i tambe FDDK pa nan koperashon durante di e lunanan aki pa a fasilita nos e lokalidatnan pa nos por praktika nos deporte. Pa mas informashon por tuma kontakto ku nos via di [email protected] of via nos Facebook page: Curacao International Karting Club. NOTA: E texto ta scirbi den papiamento fonetico di Corsou.
Direktiva CIKCKontakto: Michael Marugg (Presidente) Tel:+599-9-510-3655Juni Sluis (Sekretario) Tel: +599-9-514-6124 (Relashon Publiko) [email protected]
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
ORANJESTAD - Ayeranochi Asamblea General di COA a eligi un directiva nobo pa e organisacion. COA lo tin pa prome biaha un hende muhe como Presidente, den persona di Wanda Broeksema, cu pa e ultimo cuater aña a fungi como Vicepresidente. E directiva awor ta consisti di shete persona (tabata te cu awor nuebe), di cua cuater ta hende muhe.
ATLANTA – Despues di Xander Bogaerts, pelotero professional di Corsou Ozzie Albies tambe a yega e final (pero pa Liga Nacional) cu su club Atlanta Braves. Nan a gana 5-4 di Milwaukee Brewever. Awor nan tin cu warda e ganador di e serie di Los Angeles Dodgers y San Francisco Giants. Tin chens cu varios hungador di Aruba y Corsou por topa otro den e serie mundial cu ta cuminsa ultimo siman di October.
BOSTON — E pelotero professional di Aruba Xander Bogaerts tabata instrumental diamars anochi na Boston pa su ekipo Red Sox gana e wega importante y decisivo contra e rival di tur tempo New York Yankees. Tanto den defensa como ofensa, e Arubiano a haci un tremendo papel. Prome cu un homerun den su prome salida, percurando pa e prome 2 caredanan pa Boston cu a ‘set the pace’ pa resto di e wega. Y tambe e hugada tremendo ora cu den un tiro perfecto di bala pa home, a logra yuda saca e hungador Aaron Judge out, scapando un careda crucial di e opositor pa drenta. E dos momentonan aki tabata instrumental pa finalmente e ekipo vence cu score convincente di 6-2 na final. Tambe hungadornan manera Kyle Schwaber cu tambe a dal un homerun y e pitcher Nathan Eovaldi a percura pa un tremendo picheo te di 6 inning pa mantene e score abou pa e contrincante. Cu e victoria aki, Boston ta sigui na bida y ta topa nan proximo contrincante Tamba Bay Rays na St Petersburg, Florida diahuebs pa un serie di tres wega. E ganador di esaki ta bira e representante di liga americano pa Serie Mundial. New York Yankees, cu ta disfruta di un fanaticada grandi na Aruba, su temporada a yega asina na final pa 2022.
BOSTON – Awe nochi pa 8’or e pelotero professional di Aruba Xander Bogaerts ta forma parti di un wega hopi importante pa continuacion di e temporada aki. Boston ta enfrenta su rival di tur tempo New York Yankees y e ganador ta sigui den e contienda di Wild Card pa sigura su posicion pa Serie Mundial. Si esaki sosode, lo no ta e prome serie mundial cu Xander ta participa aden. E wega ta uno cu tin hopi interes na Aruba mirando e fanaticada grandi cu tin di tanto Yankees como Red Sox na Aruba. ESPN ta un di e canalnan riba cual por wak e wega.
ATLANTA – Di e total di 7 pelotero professional di Aruba y Corsou cu ta den grandes ligas na Merca, 3 a keda ‘na bida’ ainda pa loke ta e temporada final. Pa 4 hungador, e temporada a caba ayera, ya cu nan ekipo no a logra victoria suficiente pa ‘keda na bida’. Esnan cu a keda ‘na bida’ ta di Aruba Xander Bogaerts, di Corsou Ozzie Albies, y Kenny Jansen. Tur otro, cu ta Didi Gregorius, Jurickson Profar, Jonathan Schoop y Andrelton Simmons por cuminsa nan vacacion numa.


text:
Siman pasa na New York a tuma luga e Asamblea General di Nacionnan Uni 2021. Tur aña ta organis’e y aña pasa e tabata completamente virtual pa motibo di Covid.
E tema di e aña aki ta “Construi resiliencia atraves di speransa: recupera di COVID-19, reconstrui na un manera sostenibel, responde na e necesidadnan di nos planeta, respeta derecho di personanan y revitalisa Nacionnan Uni.
E aña aki e Asamblea General a tuma luga un parti den persona y un parti virtual. Prome Minister Evelyn Wever-Croes a participa den seccionnan virtual y tambe personal na New York como parti di delegacion di Reino.
Nacionnan Uni ta un partner grandi pa Aruba. Especialmente como un pais chikito pa nos por logra e desaroyonan positivo y sostenibel cu nos ta busca pa nos pais. Awo cu Aruba ta saliendo di e pandemia y cu nos tin e periodo di recuperacion nos dilanti, Nacionnan Uni ta bira un partner aun mas importante pa nos.
Siman pasa Prome Minister a participa caba den algun di e encuentronan virtual y diabierna e tabata presente den algun reunion na New York. E siman aki tin algun reunion virtual cu ta continua. Como parti di delegacion di reino Prome Minister tabata presente pa asina logra pone Aruba atrobe riba mapa internacional cu ta hopi importante pa loke ta e recuperacion.
“Esaki nos ta enfoca mas tambe pa asina trece mas inversion cu ta crea cupo di empleo cu ta loke nos mester pa por sali di e pandemia aki y su efectonan”, Prome Minister a remarca.
En total, Prome Minister tawata tin 9 reunion importante y fructifero na e Asamblea General di Nacionnan Uni na New York.


text:
KRALENDIJK – Klup di futbòl S.V. Estrellas na Boneiru fin di luna di mei lo a hunga nan promé torneo internashonal den nan eksistensia. “E muchanan ta masha fèdrit i desapuntá ku esaki lo no sigui awor.”, e hefe kordinadó di hubentut Germain Alberto ta bisa.
Bida deportivo den e munisipio karibense ya pa un luna ta ripará e impakto di e medidanan di corona, ounke ku ta awor numa Boneiru tin su promé kasonan di kontaminashon.
“Nos a trata di splika mas mihó posibel kiko ta e motibu pa esaki. No ta tur mucha a komprondé kiko ta corona”, Alberto ta bisa.
Pronto lo reuní ku e klup tokante e pago pa e temporada nobo ku ta kuminsá na ougùstùs. Aktualmente e muchanan no tin nodi di paga nada. E situashon pa Germain Alberto i su koleganan no tin konsekuensha finansiero; nan tur ta traha komo boluntario pa e klup di futbòl.
A kansela torneo grandi
E tim di natashon i waterpolo Barracudas a mira kanselashon di tur nan torneonan grandi.
“Esaki ta masha lástima. Nos lo a bai Barbados, Aruba i Colombia” Simone Sweers, trainer di waterpolo pa mucha bou di 14 aña, ta lamentá. E training tambe a para un luna kaba. De bes en kuando mi ta haña un app ku ta bisa ‘I hate coronavirus’.
E ta sigui: “Mi por a inventá un training kaminda tur hende ta mantené distansha, pero mi opheshon tabata mas tantu e higiena promé i despues di train. Sigur ku mucha.”
E hungadónan ta haña un skema pa train sí tur siman pa tene nan kondishon na nivel; “Tambe nos a parti yabi pa nan por kue un gol òf un bala.”
A pidi pakete di emergensia
Na e skol di deporte Health and Fitness Center despues di e seramentu nan a para e gastunan di abono pa nan miembronan. “Awor nos no tin entrada. Nos ta purba wanta i nos ta spera ku lo no dura largu. pero e tempu ta insierto”, manager Christel Engels ta bisa.
Nan a entregá un petishon pa un pakete di emergensia, pero nan no a haña nada ainda. “Nos ta yegando fin di luna i nos mester paga nos personal. Nos ta paga nan ful ainda ke men nos ta spera ku un kompensashon lo bini pronto.”
Pa por keda ofresé hende aktividat deportivo, diariamente nan ta stream lès via Facebook.: “Ma tende hende bisa tambe ku nan a wak drumí riba nan kama. E ora ei mi mester hari masha duru. Pero tin salubridat mental tambe. Esei tòg ta un tipo di interakshon. Mi ta kere hopi hende ta sinti falta di esaki.”


text:
Speech Dia di Enseñansa 2018
Distinguido presentenan,
Riba e dia akí, mi ke kuminsá ku yama danki di kurason pa e trabou di tur hende ku ta traha den enseñansa. Danki pa yuda hubentut desaroyá su abilidatnan sosial i haña e konosementu nesesario pa para riba su mes pia.
Manera e tema di awe ta indiká, moveshon i alimentashon tambe ta importante riba e tereno akí. Años kaba tin indikashon ku moveshon no solamente ta bon pa salú, pero tambe pa konsentrashon, motivashon, komportashon sosial i asta prestashon na skol. Nada di esaki no ta notisia. Al kontrario. Hopi hende ta mashá aktivo riba e tereno akí.
Otronan ta inventivo pa proba lo kontrario. Mi mes tin un konosí ku ta puntra pakiko lo e kansa su kurpa djis pa finalmente e muri mas salú. Un otro a sigurá mi ku kada hende ta nase ku un kantidat spesífiko di ‘sla di kurason’ ….. i e nó tin niun intenshon di kore rònt gasta nan.
Di tur manera, awe mi ke pidi atenshon pa moveshon riba otro tereno: I esei ta moveshon den tumamentu di desishon. Moveshon ku e meta pa kibra e parálisis di desishon ku tin kos wantá. Laga nos kuminsá na promé lugá serka nos mes komo direktivanan di skol. Pero e ta konta tambe pa gobièrnunan i e ministerionan konserní. Mirando ku no ta tuma desishon ni sikiera riba rooster di fakansi, maske 8 direktiva di skol a prepará i akordá e trabou preparatorio, no tin mihó kaminda pa praktiká moveshon.
Si nos hinka ritmo di kualke un di nos bailenan den e proseso di desishon, kos lo kana mihó sigur. Pa mi parti kuminsá ku e ritmo di un wals trankil. Basta e trese konsistensia den e proseso di desishon, i e kortesia pa move kara-kara i tene otro su man di kuminsamentu te final. No ta nos kustumber pa dirti bai, laga nos partner e so riba dansflur. Awèl mester bira kustumber tambe pa kana tur proseso di desishon kabalmente i kompletamente. I kòrda ku e wals ta djis pa trein kon ta kuminsá i kaba huntu te final. Djei mester piki un piesa ku mas pèp. Pasó pa tuma desishon, nos no por sigui bira-bira riba e mes mosaiko. Ta dilanti nos mester bai.
Meskos ku ehersisio i alimentashon, moveshon den tumamentu di desishon tambe ta kuestion di boluntat i kompromiso. Boluntat pa skucha otro i alimentá nos mente ….. i e kompromiso pa move, balia, jump, òf wapa bai dilanti pa yega na desishonnan final.
Masha danki.
- van Lamoen-Garmers na nomber di tur direktiva di skol. 3 desember 2018


text:
Willemstad – Poko poko pero sigur Ministerio di Finansa ta yegando na solushon pa duna servisio na klientenan di Ontvanger i Inspekshon di Impuesto. Pa loke ta trata SBAB, lo anunsiá pronto ki dia nan lo reanudá nan servisio. Apesar ku e edifisio di SBAB no a sufri daño, mester warda outoridat, ku ta hasiendo investigashon duna pèrmit pa drenta e edifisio.
Inspekshon di Impuesto
Pa servisio di Inspekshon di Impuesto por akudí na ofisina di Centrale Debiteurenadministratie entrante djamars 27 di ougùstùs 2019. Klientenan
por bin entregá dokumentonan manera verzoekschrift òf bezwaarschrift.
E ofisina di Centrale Debiteurenadministratie ta keda den edifisio di Pietermaai Parking Mall Unit 16A i 16B na Pietermaai. Pa informashon por yama number 432-8400.
Ontvanger
Entrante djamars 27 di ougùstùs 2019 Ontvanger ta habri lokèt na ofisina di SVB, Pater Euwensweg 9 na Otrobanda. E servisio ku Ontvanger ta ofresé pa e momentu aki ta benta di stampia i doktersverklaring. Pago di impuesto ta kontinuá normal via di banko i PAGOmátiko. Pa pregunta por akudí na loket di Ontvanger na SVB òf yama number 434-4100.
Pa loke ta trata otro servisio ku Ontvanger no por duna ahinda, lo anunsiá mas pronto posibel riba ki término por duna otro servisionan tambe.


text:
WILLEMSTAD — Djamars último Federashon Tènis di Mesa Kòrsou tabatin su torneo anual ku ta Parts for You ku e aña a keda dediká na sr. Oscar van der Biest. Tabata un torneo pa kabayero individual i ku ta valido pa ranking.
Tabatin 19 inskripshon i e skema di wega tabata basá riba dal saka afó.
E persona Oscar van der Biest, na kende e torneo aki a ser dediká ne, ta un ex-hungadó, pero ku komo arbitrahe a hasi su mes internashonalmente konosí. Oscar a èmpaya kasi rònt mundo si chèk unda tur e la bai komo èmpayer: diferente pais suramerikano, amerika sentral, US-open, China i difirente paisnan europeo.
E tempu aya den dekada 80 i 90 nos kuerpo di èmpayer tabat masha pidí rònt mundu pa nos nivel di aplika regla i tambe multi lenguista ku nos ta. Awendia Oscar ta un di nos miembronan di honor.
Pa loke ta e torneo su desaroyo i final e la bai komo lo siguiente. E prome sorpresa den e desaroyo, kaminda eliminashonnan tabata tuma luga, tabata e derota fulminante di Jaysron Mathilda na man di e veteranisimo Jacinto Zimmerman. Pero den e siguiente buelta si Jacinto ta bin pèrde kontra Giancarlo da Costa. Di otro banda e grandinan otro a keda a sigi lucha ku otro kaminda ta bin resulta den final e kampeon nashonal di Kòrsou Michael Dalnoot kontra esun ku a sali pone e prome torneo e aña aki riba su nòmber, esta Dimitri Leon. Despues di a kai atras 0-1 kontra Dimitri, Michael ta bòns fuerte bèk i ta gana konvinsentemente di Dimitri 4-1 i asina posishona su mes di imediato na di 2 luga riba e ranking tras di Dimitri. Despues entrega di trofeo a keda hasí pa un ruman di Oscar ku no por tabata tey pa motibu di kebrante di salud.
E proksimo torneo lo ta un ku no ta valido pa ranking i ku ta pa nos hungadonan 50+. Esaki lo ta riba e fecha di 30 di Mart 2017.


text:
WILLEMSTAD — Kòrsou ta organisá e weganan di CARIFTA otro aña, un evento regional ku ta tuma lugá tradishonalmente den e dianan di Pasku di Resurekshon.
Den kuadro di e preparashonnan siman pasa sr. Garth Gayle (Jamaica) a bishita Kòrsou. E tékniko aki ta forma parti di e direktiva di NACAC i tin 30 aña di konosementu i eksperensia pa sostené e organisashon lokal.
Garth Gayle tabata hopi kontentu riba e entusiasmo di e tim lokal, i alabes riba e logronan ya kaba logra dor di e Komité Organisadó. “Dado kaso e CARIFTA Games tin ku tuma lugá aki 2 luna, téknikamente esaki lo ta posibel” segun e tékniko di NACAC.
E enkuentro ku Minister Presidente Ben Whiteman tabata un momento importante. Gobièrnu di Kòrsou a duna di konosé di sostené e evento, i sr. Gayle a bisa ku no ta tur biaha téknikonan ta wòrdu invitá pa reunion den e fase tempran asina. “Esaki ta nifiká ku Kòrsou ta un ehèmpel pa sobra di region di Karibe, i ku e envolvimentu ku deporte ta grandi. Atletismo ta haña mas i mas atenshon, i fuera di e impakto pa e organisashon i patrosinadornan, esaki tambe ta di gran importansia pa e hóben atletanan, ku por sigui desaroyá”.
Pa Kòrsou atletismo i deporte ta riba e agènda. Esaki ta sumamente importante pa e desaroyo di e isla; na momentu ku mas hende ta praktiká deporte, esaki ta resultá den un komunidat mas salu, i ménos hende ku ta sufri di p.e. obesitas. Deporte tambe ya kaba a prueba di ta instrumental pa kombatí violensia i problemanan bou di hóben.
Fuera di e bishita di kortesia ku Minister Presidente, e tékniko a bishita e stadion SDK, pa analisá tur aspekto importante. E la wòrdu kompañá dor di Caimin Douglas, un atleta Olímpiko konosí, ku ta direktor di e kompetensia durante e Carifta Games. Garth a bai di akuerdo ku e plannan, i a bisa ku “ta plasentero pa traha ku un eks atleta ku sa kiko atletanan ta eksperensia durante un evento asina. Esaki ta fasilitá tur e trabounan ku tin ku wòrdu hasi”, segun Garth Gayle.
NACAC i su tékniko(nan) ku lo bin Kòrsou den e lunanan benidero lo duna e asistensia nesesario, i tambe ta responsabel pa e aspektonan tékniko durante e evento. Esakinan tur lo sosodé segun e kriterio di IAAF (International Association of Athletics Federations).


text: KRALENDIJK – Djadumingu outoridatnan polisial huntu ku Kmar a sigui ku patruya intensivo rònt nos isla pa kontrolá si suidadanonan i establesimentunan ta kumpli ku e ordenansa di emergensia aktual. Entotal outoridatnan a sera 3 establesementu pa violashon di e ordenansa pa motibu ku tabata tin aglomerashon di hende. Den oranan di atardi a sera un snèk na kaya Dr Jose Gregorio Hernández kaminda a asta lòs tiru di atvertensia i a detené dos persona. Mas anochi diferente yamada tabata drenta na warda di polis indikando ku tin aglomerashon di hende i molèster di músika duru na un bar/diskotèk na Hanchi Amboina. A presentá aki tambe i sera e establesimentu. Despues a bai un snèk na kaya Nikiboko Nort. Aparte di a sera e establesementunan, a kore ku tur hende for di e sitio. Notabel tabata personanan ku ta rabia i ta diskutí ku outoridatnan na momentu ku kore ku nan for di e sitio. No ta eksluí ku polis lo sigui kontrolá i aktua. Si bo mira kualke situashon similar òf sospechoso, tuma kontakto ku polis na 911.


text:
KRALENDIJK – Di kachó di mondi ku ta kome galiña i kabritu, te keda perhudiká pasobra bo no por lesa e kartanan na hulandes di gobièrnu. E kehonan ku ta pasa serka defensor di pueblo (ombudsman) ta diverso. Pero sin intérprete tur boneriano no por akudí na e ora di konsulta.
Un señora ta bin buska su tata na e ora di konsulta. No por a yud’é awe. E ta papia papiamentu so, pero awe no tabatin un intérprete presente na e kombersashon, iróniko, pasobra ta esaki ta su keho. El a hañ’é den problema pasobra e mayoria di kompanianan ta komuniká na hulandes.
Problema pa motibu di barera di idioma
Gobièrnu, seguro, dùrwarder ku ta bin pone beslag riba su propiedatnan, nan ta komuniká na hulandes, e yu muhé ta konta. Asta e abogado ku e tata ta tuma pa yud’é ku su kehonan, segun e ta probechá di e echo ku e no por lesa e kantidat di kartanan i ta hòrta míles di florin di dje. E ta spera di haña hustisia via defensor di pueblo.
Siman pasá e tim di kolaboradó tabata na Boneiru atrobe. Desena di boneriano a bini e ora di konsulta. “Kada bia nan ta mas hopi. E bia aki tambe hopi hende a bini ku ta papia papiamentu so. Ta bon pa sa ku nos ta alkansá nan pero nos no por papia bon ku nan ainda”, Gaby von Maltzahn, kordinadó di Hulanda Karibense pa Ombudsman ta bisa
Dos bia pa aña e tim ta tene ora di konsulta den diferente bario kaminda nan ta invitá e boneriano bin kompartí su kehonan ku nan. E kolaboradónan di defensor di pueblo segun Von Maltzahn ta siguiendo un kurso di papiamentu, ma nan no por tene un kombersashon den e idioma aki ainda. Miéntras ku papiamentu ta e idioma materno pa mayoria di e habitantenan di e isla.
Papiamentu ta un kondishon
Konseho Insular di e tempu ei di Entidat Públiko Boneiru na 2012 bai bai di akuerdo ku e defensor di pueblo hulandes, pero si bou di sierto kondishon. Un di e kondishonnan tabata ku e defensor di pueblo por papia i komprondé papiamentu.
Segun e kolaboradónan ta difísil pa hür un persona lokal pa nan ora di konsultá, ‘pasobra esei ta afektá e privasidat di esun ku ta bini e ora di konsulta’.
Riba e wèpsait di defensor di pueblo ta posibel si pa entregá un keho por eskrito na papiamentu. Durante e ora di konsulta e kolaboradónan ta pidi otro bishitante pa tradusí pa nan.


text:
Nos lo tin un acuerdo di gobernacion; esey en esencia tabata e mensahe di e firmamento di acuerdo entre e dos partidonan, cu pa algun tempo a sinta cu un serie impresionante di ‘stakeholder’ (mas di 100). Nos por ta sigur anto cu esnan cu no a haya cita cu Informador, alavez promer ministro demisionario, lo ta pasobra nan no ta desea papia, o pasobra ta considera nan realmente irelevante. Como cu awor no mas lo mester yega na ordena tur loke a bin dilanti den tur e conversacionnan aki, pa di esey destila maneho pa e diferente ministerionan, esaki ta tuma tempo. Den e sentido aki e firmamento di antayera nochi ta mustra bastante ‘irelevante’ pasobra e no ta añadi nada na loke nos tabata sa caba. Tur esaki no ta parce nada mas cu ‘PR’ pa duna esnan cu ta birando impaciente un tiki alivio. Nos no ta bisa cu mester rush e asunto, pa despues den gobierno bin topa cu yen di asunto cu bien por a discuti mihor di antemano. Pero nos no ta bisa tampoco cu mester keda rek e asunto innecesariamente, pesey tin demasiado asunto cu ta wardando, impacientemente o hasta cu urgencia, riba un gobierno nobo.
Un ehemplo di esaki nos por a lesa den e entrevista cu Bon Dia Aruba a publica ayera cu e director di tanto SVb como AZV, cu ta indica cu tin varios asunto pa resolve den cuadro di e medidanan cu mester tuma, relaciona cu e austerisacion den cuido medico cu a palabra cu Hulanda. Su persona como director no ta autoriza pa introduci cierto medida, cu ta exigi cambio di ley (di e.o. AZV). Esaki ta trabao pa gobierno y parlamento nobo, y si mester medida tuma pa inicio di otro aña, y no tin ainda un preparacion huridico na caminda caba, ta bay bira hopi dificil pa pasa e cambionan di ley aki promer cu fin di aña. Mira di e banda aki ta di spera cu gobierno, cu pa un gran parti ta e mesun cu a drenta na 2017, lo mester ta preparando cierto legislacion pa basta tempo caba. Y hunto cu e legislacion ta bin cierto investigacion pa bo tin un idea di e alcance di un medida. Por ehemplo: si ta introduci un ‘eigen bijdrage’, algo cu segun nos ta practicamente un hecho caba, lo mester studia su efecto y beneficio, pa sa kico nos ta haya si introduci esaki. Den e entrevista cu e director di AZV e ta menciona tambe cu, si mester introduci e contribucion individual aki, lo mester tuma medida pa ‘socialisa’ esaki pa esnan di menos recurso. Sigur den e crisis cu nos ta aden, e no a pasa ainda, esey ta nada mas cu sentido comun.
Tin otro efecto di e tardanza pa yega na un gabinete, algo menos faborable, y esey ta cu ta bira dificil pa tin un presupuesto entrega y trata promer cu mitar di december. Probablemente e proceso aki por conoce varios luna di retraso cu por pone tratamento na algun momento den otro aña atrobe. Aki tambe no ta conoci con leu e preparacion pa presupuesto 2022 tabata caba, pero en todo caso e diferente ministerionan, segun cu nan composicion ta varia di e ultimo gabinete, lo tin mas, o den cierto caso, menos problema cu preparacion. E anuncio sin embargo durante e presentacion di e acuerdo e siman aki, cu e ministronan lo haya te fin di october pa duna contenido di nan ministerio, ta duna di pensa cu no ta bay logra entrega presupuesto na parlamento pa fin di aña. Esaki tumando na cuenta tambe e proceso di conseho di tanto Raad van Advies como CAft. Tambe ta keda e punto cu eventual plannan nobo, cu no tabata contempla anteriormente, cu por surgi di e negociacion entre e partidonan. Esaki lo por ta un asunto cu ta causa retraso pa fiha e costonan di e proyectonan ey. Di otro banda, no mester spera tanto cos nobo tampoco, pasobra lo no tin espacio financiero.Ta keda e punto cu gran mayoria di gasto di gobierno ta gasto fiho, pa gran parti mara na e asuntonan mas importante, cu ta gasto di personal, bienes & servicio, y pago di interes riba prestamo. Loke ta keda na recurso pa por ehemplo stimula economia no ta tanto. Ta mira den e presupuesto 2021 cu tin fondo pa ‘inversion, transmision local di fondo y credito local’ cu pa 2021 ta considerable, pero menos cu na 2020. Cu nos pais den pleno segundo parti di aña caba, lo ta interesante pa sa kico lo por tin pa estimulo di economia pa 2022.
Pero banda di e inversion modesto cu gobierno por haci, vista ta keda fiha riba sector priva. Gran parti di inversion nobo mester bin di e banda ey, y den e sentido aki ta importante pa sa kico ta loke gobierno por ofrece na medida pa facilita haci negoshi. E cambionan di ley laboral ta parce un tema interesante, pero no ta dicta ritmo di inversion. Nos ta haya inversion si tin proyecto factible y rentable pa inicia. E ora ley laboral mas flexible por ta un extra incentivo. Y ta den e sector aki cu no ta mira mas cu algun hotel nobo, cu nan bon y nan malo.


text:
Rond mundo ta conmemora e fecha di 6 di april como e ‘Dia Mundial di Actividad Fisico’ y dia
7 di april como e “Dia Mundial di Salud”. Instituto Biba Saludabel y Activo, IBiSA hunto cu
Fundacion Movemiento ta Bida ta organisa un serie di actividad pa celebra e fechanan y pa
conscientisa comunidad di Aruba riba e importancia cu movecion tin pa e salud humano.
Durante un conferencia di prensa cu a tuma lugar na oficina principal di IBiSA, a duna un relato
di e diferente actividad cu ta wordo organisa.
Directora di IBiSA sra. Monique van Embden, a elabora riba e tema principal cu e
organisacionnan mundial ta enfoca ariba. Pa aña 2015 esaki ta “ Inactividad ta enfermedad,
actividad fisico ta salud”. Den su presentacion sra. van Embden a enfatisa cu e falta di actividad
fisico ta un factor di risico importante pa haya malesanan cronico, manera cancer, diabetes y
malesanan di curason y ader. A keda demostra cu e hecho di haci actividad fisico riba un base
regular, ta wordo asocia cu un cantidad di beneficio fisico, social, economico y mental. Pa cual
IBiSA como instituto cu ta promove un estilo di bida saludabel y activo ta un ehempel den
organisa diferente actividad pa promove movecion y salud. Tin un serie di actividad prepara pa
comunidad y publico den e proximo dianan, mientras cu IBiSA mes ta organisa un speurtocht
specialmente pa su ‘stakeholders’ manera Departamento di Salubridad Publico, Wit Gele Kruis,
SVB, AZV, HAVA, HOH y ImSan, di cual nan tin cu forma grupo di 5 persona pa participa. E
speurtocht pa ‘stakeholders’ ta tuma lugar dialuna dia 13 di april 2015.
Pa Fundacion Movemiento ta Bida a hiba palabra su president, sr. Rudy Leysner cu na su turno a
splica di e actividad cu ta bay tuma lugar riba Plaza Betico Croes diasabra dia 11 di april 2015. E
dia aki ta bay concentra for di 6’or di atardi te cu 10’or di anochi den un actividad di “ARUBA
BAN MOVE”, promoviendo asina e efectividad cu move 30 minuut pa dia tin. Durante e anochi
lo tin demostracion y oportunidad pa publico participa completamente gratis na diferente
deporte, entre otro aerobics, baile, arte marcial y mas.
Riba diahuebs, dia 16 di april 2015 comunidad di Aruba ta keda cordialmente invita pa asisti na


text:
Despues cu mi a haci peticion publico, DOW a anuncia cu lo asfalta cayanan di Sabana Basora
Lider di partido POR, Alan Howell a keda hopi contento y agradecido cu DOW cu a scucha su peticion pa cayanan di entre otro Sabana Basora wordo asfalta prome cu 25 di juni proximo.
Diamars merdia Howell a tene un rueda di prensa den e bario di Sabana Basora persistiendo pa e cayanan di e bario aki y otro barionan wordo asfalta prome cu 25 di juni 2021. Mas o menos 2 ora despues di su encuentro cu prensa y cu el a haci e peticion publicamente, DOW a saca un comunicado cu cayanan di Sabana Basora ta bay cuminsa wordo asfalta diahuebs cu Dios su poder.
“Danki na DOW y gobierno demisionario pa honra mi peticion den nomber di habitantenan di Sabana Basora cu pa mas cu 30 aña ta wardando riba asfalt. Pueblo bo por conta cu mi y The New POR. It's Now or Never!”, Alan Howell a finalisa bisando.


text:
Mas ku 15 aña servisio di trombósis
Pa más ku 15 aña Kòrsou por konta ku kuido di un servisio di trombósis modèrno. Esaki ta di gran importansha, paso un tròmbósis – ora sanger koha i sera un ardu – ta algu ku bo kier prevení. Ora pashènt i e Servisio di Trombósis traha bon huntu, menos insidente i komplikashon ta tuma lugá.
Ora acenocoumarol i fenprocoumon wòrdu preskribí, manera ta pasa na ADC, ta nesesario pa kontrolá e sanger regular pa wak e asina yamá “INR-waarde”.
Seshonnan di Informashon
E Servisio di Trombósis di ADC ta organisá seshonnan di informashon ku regularidat. Den transkurso di añanan e Servisio di Trombósis di ADC a forma un relashon sólido ku médikonan, pashèntnan, e famia, kuido den bario (wijkzorg), e personal di kasnan di kuido i tambe hòspitalnan i otro partnernan importante.
E resultado, danki na esaki, ta ku Kòrsou por konta ku un servisio di trombósis sólido.
Download
Un kalendario di dosis kuminiente
Nos servisio di tròmbósis, den palabrashon ku e médiko, ta tuma na su enkargo e kontrol di INR i tambe suministro di acenocoumarol i fenprocoumon (Vitamine K-Remmers, VKA) si ta eksistí un chèns pa trombósis.
Garantia di Kalidat
Pa por keda garantisá kalidat kontinuo, e Servisio di Trombósis di ADC ta miembro di e Federashon Hulandes di Servisionan di Trombósis (FNT) for di 2008. E federashon aki ta responsabel pa un kontrol i koordinashon di kalidat independiente. Ademas di esaki, for di 2016 nos Servisio di Trombósis ta konta ku un akreditashon ISO. Lesa mas tokante e akreditashon aki.


text:
chiara petrocchi
-
News
Chiara ta papia di Clean Athlete
Taekwondista Chiara Petrocchi ta duna su testimonio riba a tema anti-dopahe durante di e Seminario Internacional Anti-Doping na Aruba.Read More »
-
News
Chiara ta participa na seminario Anti-Dopahe
Atleta prospecto den taekwondo, Chiara Petrocchi a papia riba e importancia pa ta un atleta limpi esaki durante di e…Read More »
-
News
Momento importante pa deporte di Aruba
Secretaria General di COA, Nicole Hoevertsz ta wak e reconocemento pa Chiara Petrocchi for di Paseo Herencia como un momento…Read More »


text:
Oranjestad-Director di Departamento di Cultura, despues di a finaliza e rondanan consultativo cu tur e stakeholders cu Cultura, a comenta cu nan ta bezig ta analizando tur e puntonan cu a bin dilanti y asina incorpora esakinan den e maneho integral di cultura cu lo wordo presenta na e Cumbre di Cultura cu lo tuma lugar durante e promer siman di juni.
El a indica cu na Departamento di Cultura nan ta analizando tur e input ricibi di e stakeholders y ta bay presentanan como direccion den e maneho integral di cultura cu lo ta pa 2014 te cu 2017.
Director di Departamento di Cultura comentando riba algun di e resultadonan cu a bin dilanti for di e rondanan, a indica cu stakeholders cu a atende e rondanan consultativo ta kere tambe cu e parti di herencia cultural, e parti di arte y educacion di arte na scol mester haya hopi atencion di Gobierno. E ta bisa cu ta hopi importante pa involucra muchanan for di chikito cu e parti di herencia cultural, historia di Aruba y tambe e parti di nos herencia tangibel (edificionan y monumentonan) y intangibel (idioma, folklore, norma y balornan).
Lo cual cu a bin dilanti ta cu mester investiga mas y documenta mihor pa esakinan por wordo procesa den material cu por bin bek na scolnan. “Nos sa cu curriculum di Departamento di Enseñansa ta bezig cu diferente programa, desaroyando material pa scolnan cu ta pone e contexto Arubiano mas den luz. Esey ta bon, pero mester di mas atencion y esey ta lo cual cu gremio cultural ta bisando”, Siegfried Dumfries ta duna di conoce.
E ta agrega cu a trata di 13 rondanan sumamente intensivo, pero cu a yega na un input cu ta di gran balor pa Pais Aruba. Un di e puntonan di interes cu a bin dilanti segun Director ta cu Departamento di Cultura hunto cu Departamento di Enseñansa mester pone mas atencion pa por dune un forma pa e material por wordo investiga, documenta y traha y asina trece na scolnan.
Un otro aspecto cu a haya hopi atencion durante e rondanan ta e parti di idioma. Sr. Dumfries ta indica cu cientificamente a wordo comproba cu ora cu un mucha/hoben domina su idioma materno mihor, ta bira un poco mas facil pa adapta su mes pa siña un otro idioma.
Sr. Dumfries duna di conoce cu pa Departamento di Cultura como deparamento di maneho, investigacion y documentacion e informacion cu a bin dilanti durante e rondanan ta hopi importante y cu lo bay traha conhuntamente cu Departamento di Enseñansa riba e puntonan aki pa yega na un plan di accion. Nan lo usa e informacion aki y traha algo cu tin un balor agrega pa nos cultura, pa nos herencia cultural, pa nos hobennan y pa nos educacion. Es decir, e parti di maneho ta bay haya mas atencion, mescos cu e parti di investigacion y documentacion yegando na un maneho dinamico.


text:
HILVERSUM – Aktor i komediante Jandino Asporaat, ta yama tur hende pa durante su show benéfiko, riba 9 di mei, tuma akshon kontra di e pobresa ku ta kresiendo na Kòrsou, Aruba i Sint maarten.
E lockdown na e islanan a para turismo, e fuente di entrada di mas grandi, kompletamente. Ku konsekuensha di pobresa i hamber.
“Den e parti karibense di nos reino tin un desaster silensioso ta tuma lugá. Kuminda riba mesa aktualmente no ta klaro mas pa hopi famia”, Asporaat ta konta. “Mi mes ta bini di pobresa, mi sa kon ta pa bai drumi sin kome. Bo no ke esaki pa niun hende. P’esei nos tin hopi mester di boso ayudo.”
Pakete di kuminda
Asporaat a nase na Kòrsou i a biba ei te su di diesun aña. For di su embolbimentu ku e habitantenan el a lanta e akshon #sameneenkoninkrijk (un reino huntu trad.) pa rekoudá sèn pa Kòrsou, Aruba i Sint Maarten. Ku e donashonnan rekoudá lo traha pakete di kuminda i partinan bou di pueblo.
Show kaluroso
E show Un Reino Huntu ta bira un show kaluroso ku hopi aktuashon espesial, relato emoshonante i inisiativa atraktivo di e pais. Naturalmente por hari tambe i un wéspet espesial lo divulgá e suma final di e rekoudashon.
Ret Karibense a kontribuí na e realisashon di e show di televishon. Bo tambe ke kontribuí? Bai sameneenkoninkrijk.nl.
Bo tambe ke partisipá?
E show benéfiko live riba 9 di mei na NPO 1 ta un kontinuashon di e benéfiko ku Jandino a transmití riba 25 di aprel via Instagram. Tur dos evento ta parti di Jandino su inisiativa #sameneenkoninkrijk, ku a establesé ku ayudo di Cordaid i SHC (Samenwerkende Hulporganisatie Curacao, Koperashon di Organisashonnan di Ayudo Kòrsou).


text:
Oranjestad-Minister Otmar Oduber ta lamenta e tipo di expresionnan baho y vil haci pa Sr. Dangui Oduber caminda ta papia awor di un supuesto Arubus –gate. Esaki refiriendo na e suceso di hacking cu a tuma lugar cu e cuenta bancario di Arubus.
E mandatario ta manda un conseho hopi directo pa Sr. Dangui Oduber, indicando cu e gate di mas grandi cu por por papia di dje, ta e crater cu tin den partido MEP. Cada bes cu scucha acusacionnan den direccion di miembronan di partido AVP, por mira cu esakinan ta wordo desenmascara y cu e realidad ta bin riba mesa. Pero, den e caso di Sr. Dangui Oduber ora e bira wak den direccion di su coleganan riba lista y mira e gate cu tabatin di traficacion di droga, unda a condena miembronan riba lista di partido MEP awe manera Sr. Farro. Ora bira wak gatenan cu tabatin den pasado pa corupcion pa loke ta trata falsificacion, unda Sr. Booshi Wever a wordo condena pa falsifica, esey ta e gatenan di falsificacion.
Ta trata tambe di gatenan di hit&run unda tabatin parlamentarionan, miembro di fraccion di MEP cu a wordo condena pasobra nan a bay laga hende herida atras, y a bin encontra dicho parlamentrio burachi den condicionnan cu normalmente bo lo no haya un hende cu ta carga un funcion di parlamentario , manera cu Sr. Robert Maduro a wordo haya den dje. Otro miembronan di Parlamento di fraccion di MEP, cu a wordo deteni pa polis, a bin encontra esaki patapata burachi, cu el a kere ta pitufo e ta wak y a core bay manera Sr. Junior Arends tempo e tabata forma parti di e fraccion di MEP y asina por sigui menciona mas di e gatenan aki. Esaki ta e gatenan cu Sr. Dangui Oduber mester bira wak, pues por considera esakianan e crater den su mes un partido, Minister Oduber a bisa.
Ta increibel con cada biaha Sr. Dangui Oduber ta purba acusa hendenan drechi den e comunidad aki, sabiendo cu loke e ta haciendo ta un dañamento di nomber di hendenan inocente den e comunidad aki, sin embargo tog ta scohe pa sigui haci esaki, e mandatario ta indica.


text:
KOMUNIKADO DI KUERPO POLISIAL KÒRSOU Entradanan hudisial ku detenshon.
KOMUNIKADO DI KUERPO POLISIAL KÒRSOU
174 / 2017
30 mei 2017
Entradanan hudisial ku detenshon.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 30 di mei 2017, alrededor di 6 or di mainta, personal di Divishon di Krímen Organisá den
kooperashon ku KMAR i tim di Aresto a tene entrada hudisial na dos diferente adrès,
respektivamente na: Oost Sta. Rosa i Kaya Ernst Agustu Gressman. E entradanan hudisial ta den
kuadro di un investigashon penal ku ta andando relashoná ku sekuestro, maltrato, menasa i
violashon di e Lei di Arma. Durante di e investigashon na e adrèsnan menshoná, a haña i konfiská
entre otro;
Un outo i
Algun telefòn selular.
Relashoná ku esaki polis a detené e hòmbernan:
D.J.P. di 34 aña di edat i
J.J.A.P. di 28 aña di edat, ámbos nasé na Kòrsou.
A presentá e sospechosonan dilanti un fiskal ouksiliar ku a ordená nan enkarselamentu pendiente
mas investigashon.


text:
E palabra mainta ta originalmente referi na e salida di solo. Mainta ta siguí pa merdia, atardi i anochi den e sequensia di un dia.
Mainta ta e parti di dia ku usualmente ta rekohi pa ta di salida di solo te ku ora e solo ta na su punta mas haltu den shelu. Pero mainta tambe por wordu husa na un manera personal ku ta referi na e periodo imediatamente despues ku un hende lanta for di soño irespectivamente na kua ora di dia e ta. Den e senso aki mainta ta enkompesa tur kos ku bo mester hasi pa prepara bo dia (limpia, prepara kuminda (desayuno, bisti paña etc).


text:
Lider di partido RAIZ, diamars mainta a bishita Gobernador di Aruba, despues di su bishita a papia cu miembronan di prensa cu tabata warde pa fo dilanti oficina di Gobernador.
Sr. Ursell Arends a gradici su 5474 votadornan cu a haci RAIZ e di tres partido mas grandi na Aruba.
RAIZ kier eherce cambionan grandi den gobierno. Su persona a sigui bisa cu nan a traha un team fuerte den e ultimo 4 añanan y nan ta cla pa asumi nan responsabilidad.
RAIZ, diferente na MAS y ACCION21, ta para pa integridad, esaki ta algo cu nan a bin cu ne for di inicio di e partido.
E lider di e partido a sigui bisa, ‘cu e fundeshi di integridad pa nan ta democracia’. Raiz na varios ocasion a respeta e diferente institutonan importante di nos pais, manera Raad van Advies, Algemene Rekenkamer y nos Gobernador.
E la sigui bisa cu Raiz ta respeta Electorale Raad, democracia y sigur e resultado di elecion.
Raiz ta e di tres partido mas grandi y nan lo asumi nan responsabilidad sea ta duna contenido na e gobierno nobo of den parlamento. Segun e lider a sigui bisa, cu e pueblo a pidi pa tin un coalicion atrobe y cu nan lo respeta desicion di e pueblo votador.
Tambe e la splica cu fin di siman e la tuma dos dia pa su famia, pa motibo cu nan ta di luto, su suegra cu ta biba cu nan den cas a fayece.
E la scucha durante fin di siman varios rumornan, noticianan cu ta coriendo rond, pero enfaticamente Sr. Arends a bisa cu Raiz no ta forma parti di ningun complot y lo escoge pa duna espacio na e proceso formal. Su persona for di comienso a avisa e partidonan cu Raiz no ta participa na ningun complot. Raiz lo duna espacio pa e proceso canalisa.
Raiz ta dispuesto pa scucha di tur partido y asina mira si nan ta bay forma parti di e coalicion of ta escoge pa bay parlamento.
Pa RAIZ, integridad no ta negociabel y lo sigui duna esaki contenido tambe, via Integriteitskamer, Bureau Integriteit y Corporate Governance Quote. RAIZ lo para pa integridad riba un nivel mas halto, riba nivel di e ministernan.
E prome partido yama pa forma un gobierno ta e partido mas grandi, y esey no logra lo bay pa e partido di dos mas grandi y si esaki no logra lo yama partido Raiz aden pa ta e siguiente partido cu lo mester trata na forma un gobierno nobo.
Segun Arends, nan lo por tuma un desicion pa forma un coalicion a base di un acuerdo di gobernacion y no via di emocion of percepcion. Unicamente a base di un contenido cu nan lo ta di acuerdo cu ne. Si yega asina leu mester por negosha e puntonan di gobernacion cu Raiz ta para pe. E partido tin e personanan capacita pa ta den parlamento y pa ta un minister.
Sr. Ursell Arends a pone bon cla cu RAIZ no a reuni cu niun partido ainda, ni prome cu elecion y ni despues di elecion. Nan no lo cera porta pa niun partido politico pa forma un gobierno, pero tur cos ta depende e rol di integridad den e acuerdo di gobernacion.


text:
WILLEMSTAD – 2015 ta pinta di ta un tremendo aña pa e genero di EDM i músika Dance na Kòrsou. Aktualmente, músika elektróniko baliabel, mihó konosí komo EDM, ta ser konsiderá e genero ku ta kresiendo más rápido na mundu. Mirando e aumento di talento lokal i internashonal i e evolushon lukrativo di e género, e impakto ekonómiko pa Kòrsou ta signifikante.
Ofisina di Turismo tambe a tumá nota di e desaroyonan lukrativo i den pasado a partner ku diferente promotor. Según André Rojer, manager di merkadeo di CTB USA, e desaroyo ta algu hopi positivo pa e ‘brand’ di Kòrsou internashonalmente. “Si bo demostrá ku bo ta serio, CTB sigur lo sostené bo evento ku merkadeo i PR”, ela splika. “Lamentablemente nos no tin e fondonan pa partisipá ku montantenan kuantioso, manera por ehèmpel Aruba”, ela splika.
500 mil florin
Ta kálkula ku e presupuesto pa e di tipo di evento aki ta varia den algun mion florin. Ambos Alain Voight, propietario di Face Events i Walid Samandar, propietario di Amnesia Events, a kumisa hari. “Ta millonario boso ta kere ku nos ta?”, Alain a puntra. “No, e ora ei niun hende por saka nan sèn”, Walid a añadi. Finalmente nan a atmití ku e presupuesto anual di Amnesia ta laba rònt di 500 mil florin. “Pa e promotor haña un DJ di renombre bin presenta na Kòrsou, e mester tin un relashon personal ku e artista, sino nan ta dal bo preis mata”, Alain a splika. “Nos tin suerte ku hopi DJ hulandes tin un afinidat ku Kòrsou.”
Kon rendabel e festivalnan ta realmente, ta difísil pa determina, mirando e gastunan kuantioso i e realidat ku e hopi lokalidat no ta akapará mas ku sinku mil persona. Alain i Walid a atmití ku e éksito di e evento ta sinta den skohementu di un bon lokalidat i sigurá e aporte di partnernan stratégiko i sponsor. “E proseso ta unu kompliká”, Walid a splika. Rojer di CTB tambe ta puntra su mes kon sierto festivalnan ta sobrebibí. “Promé ku nos komprometé nos mes ku niun promotor, nos kièr mira e plan i aliniashon di artista”, Rojer a enfatisá.
Hobby
Sinembargo na yüni último, algu remarkabel a tuma lugá, unda Alain Voight a konvensé rumannan Samandar pa bend’e Amnesia Music Festival. “Semper mi a atmirá kon rumannan Samandar a enfoká riba establesimentu di e ‘brand’ i e eksperensiá ku e públiko tin durante e festival, i nunka dje tantu riba e artistanan”, Alain a splika. “Nunka tabata mi intenshon pa bende Amnesia, pero semper mi a hasí e fiesta i eventonan komo un hobby”, Walid a añadi. Pero e negoshi ku Walid i su famia ta manehá a kumisa eksigí mas atenshon. “Ora Alain i ami a kòmbersá na febrüari di e aña akí, ainda mi no tabata sigur i tabata difísil pa laga Amnesia bai,”, Walid a splika.
Amnesia Music Festival no ta e úniko evento di EDM na nos isla. Aña ta habri ku Su’Legria, sigui pa Cabana Beach Festival, organisá pa Face Events, den e lunanan mei i sèptèmber. Na aprel i òktober, Latin Village Festival ta tumá lugá na Landhuis Brievengat. Tur novèmber, Smash the House Festival, ta tumá lugá na Kokomo Beach, VaersenBay.
Destinashon regional
Según Alain, pa e industria di festival EDM i Dance sigui floresé na Kòrsou, mester bini un struktura klaro den organisamentu di evento pa kosnan kana menos improvisa. “Hopi hende ta balota e gastunan i ta sobrebalora e ganashi konsiderablemente”, Alain a splika. “Mi soño ta pa Kòrsou bira un destinashon regional”, Alain a finalisá.
Outor Deya Mensche


text:
Bishitante riba nos isla a pasa den un susto formal na momento cu e tabata disfruta di e solo y santo blanco riba beach y dos cacho a bula riba dje.
Aproximadamente 12:30 pm a presenta patruya di Noord pa atende cu situacion fastioso cu a sosode cu un bishitante turista na un localidad band’i Eagle Beach. E persona a conta cu dos cacho a bin su direccion y bula riba dje.
Un susto basta grandi el a pasa aden na momento cu a mira dos pitbull ta bin. Aunke tin cu bisa cu e rasca tabata minimo, asina mes a duna e bishitantenan e debido atencion. A compronde cu e doño a bandona sitio cu e dos mascotanan y no a duna cara pa cu e sucedido.


text:
Struktura
Ministerio di Tráfiko, Transporte i Planifikashon Urbano tin e minister na kabes. E minister ta polítikamente responsabel pa e ministerio. E minister ta wòrdu sostené dor di su gabinete. Direktamente bou di e minister, tin e sekretario general. E ta responsabel pa maneho diario di e ministerio. E sekretario general i henter e ministerio ta risibí sosten serka e staf ministerial riba tereno finansiero, rekurso humano, komunikashon, IT, proseduranan di trabou i keho.
Kada ministerio den e struktura estatal nobo tin un organisashon di maneho. E organisashon aki ta sòru pa desaroyá i revisá maneho ku di un òf otro forma ta regarda e ministerio.
E ministerio ta repartí den 2 sektor di ehekushon. Den kada sektor tin organisashonnan di ehekushon ku ta ehekutá e maneho ku e organisashon di maneho a desaroyá òf revisá.
E sektornan i nan organisashonnan di ehekushon ta:
1. Sektor di Tráfiko i Transporte
- Servisio Meteorológiko di Kòrsou
- Servisio pa Tráfiko i Transporte
- Outoridat Marítimo di Kòrsou
- Outoridat di Aviashon Sivil di Kòrsou


text:
Algun siman despues cu Andrea Meza a conkista e corona di Miss Universe representando Mexico na Miami, e organisacion a anuncia e representante nobo. Débora Hallal di 24 aña di edad, Miss Sinaloa, a keda escogi pa hiba cu orguyo e sjerp di Miss Mexico den e certamen di Miss Universe 2021.
Lupita Jones, directora di Mexicana Universal, a haci e anuncio den un session live riba Instagram dia 31 di mei. Débora Hallal, cu tabata e prome finalista di Mexicana Universal 2020, a ser nombra e representante di Mexico pa e proximo edicion di e competencia di Miss Universe. Jones a bisa cu e decision aki ta door di e limitacionnan debi na e pandemia y falta di tempo suficiente pa realisa un concurso nacional.
Débora ta e creadora di e proyecto ‘A Purpose’ y el a splica cu e ta bishita e comunidadnan marginal pa brinda tur tipo di asistencia primario. Débora ta Licenciada den Administracion di Empresa, ta modelo y el a keda entre e 10 finalistanan di Miss Teen Mundial na 2016. E hoben ta originalmente di Los Mochis y el a keda band’i Lupita Jones durante su campaña electoral y el a apoya su carera nobo como politico. “Nos ta feliz di anuncia y confirma cu nos bunita Mexicana Universal Sinaloa ta representa nos pais na Miss Universe 2021. ’Felicidades’ Débora Hallal, nos sa cu bo ta bay haci un excelente trabou”, e organisacion a anuncia.


text:
Por lo pronto entrada principal ta keda cera
Manera anuncia previamente a logra contene e candela cu a surgi siman pasa. E efecto di huma a keda bastante y e calidad di aire no tabata completamente safe pa habri porta di biaha pa diferente servicionan di cuido. Ademas, a resulta cu tin asbest.
Siguridad di pashent, bishitante y empleado ta primordial pues esaki tabata un motibo principal pa no habri algun area y departamento.
E compania Douhsar NV cual ta specialisa riba e tereno di asbest ta encarga cu e procedura di asbest y e saneamiento di esaki. Area A, e area di construccion unda e candela a surgi a sali positivo pa asbest pues e area aki ta completamente cera.
Pa loke ta e edificio nobo (toren B) a midi asbest y tur departamento a sali negativo. E departamentonan unda cu e asbest ta negativo a pasa door di un limpieza profundo prome cu nan por a bira operacional bek. Pues nos departamento di Emergencia ta completamente bek den servicio. Esaki tambe ta conta pa e departamento di maternidad y departamento di mucha. Actualmente na B3 y B4 ta duna cuido di urgencia. Endoscopia tambe ta operacional bek. Departamento di rehabilitacion no ta accesibel ainda pero ta duna servicio unda cu por.
Testnan y/of limpieza riba otro pisonan den e edificio principal ainda ta andando y p’esey e entrada principal di Hospital ta cera ainda.
Orario di bishita ta sigui suspendi te cu proximo aviso. Mirando cu tin algun camber cu tin 3 pashent awo interna no por permiti aglomeracion. Logicamente tin excepcion pa algun pashent cu ta mas malo of muchanan interna cu mester di nan mayor.
Servicionan di departamento di radiologia ta ser atendi solamente cu cita. E entrada pa esaki lo ta na e parti patras unda normalmente tur pashent di dialyse ta drenta. Ora yega na e security e lo guiabo unda bo persona tin cu meld.
Si bo tin cu busca un remedi na Botica di HOH por fabor yama 527 4538 y e personal di Botica lo guiabo.
Servicio di LABHOH tambe a reanuda nan servicio mescos tur otro servicio cu ta wordo duna den nos edificio MOB dilanti na HOH. Corda si cu pa prik na LabHOH mester yama pa traha un afspraak na 5274901.
Operacionnan planea tambe ta keda suspendi. Te proximo aviso tin solamente operacionnan di emergencia. Si un mama tin cu duna luz e por acudi via e entrada di emergencia di Hospital y lo duna e guia necesario.
HOH kier gradici tur hende cu di un of otro manera a duna nan aporte durante e calamidad aki. Hopi trabou duro tras di cortina pa asina pronto nos por logra habri nos portanan ful bek na publico.


text:
Invitacion pa talkshow
Invitacion pa talkshow interactivo unda lo duna informacion tocante e programa di fondo di Union Europeo “Erasmus+”.
ORANJESTAD - Oficina pa relacionnan di Union Europeo y di Reino kier a invita tur esnan activo den enseñansa, deporte y hubentud y cu tin gana di expande nan horizonte y coopera ‘riba nivel internacional pa participa na e talkshow interactivo unda lo duna informacion encuanto e programa di fondo di Union Europeo “Erasmus+”.
Comision Europeo a aproba diferente programa di Fondo pa e periodo 2021-2027. “Erasmus+” ta un di e fondonan na cua organisacionnan activo den educacion, deporte of cu ta traha cu hoben por participa.
Erasmus+ ta e programa di fondo Europeo cu ta ofrece financiamento pa un area grandi di actividadnan den e ramo di educacion, training, hubentud y deporte. E programa ta pone enfasis ariba inclusion social, transicionnan berde y digital y promocion di participacion di hobennan den bida democratico.
E obhetivo di e programa ta pa realisa bon iniciativanan y proyectonan cu ta contribui structuralmente na calidad di e infrastructura di conocimento di Europa, y como tal di e islanan ultramar manera Aruba. E programa ta brinda oportunidad na studiantenan, trainees, personal y boluntarionan pa pasa un periodo den exterior pa desaroya asina nan habilidadnan y mehora nan oportunidadnan di empleo.
Tambe e ta promove pa organisacionnan traha den cooperacionnan transnacional y pa nan comparti practicanan innovativo den e areanan di educacion, di formacion y di hubentud.
Bo kier sa mas? Den e sesion interactivo online organisa pa Erasmusplus, lo duna informacion encuanto kico e programa por significa p’abo y bo organisacion. Tambe bo lo haya informacion riba e temanan Europeo relevante pa e programa y callnan nobo cu lo sali, y bo por wordo inspira door di e proyectonan cu Hulanda den pasado a aproba.


text:
Den un video riba su Instagram Story, Rachel Brathen, conoci como Yoga Girl a duna un advertencia na su mas di 2 miyon siguidornan pa NO bin Aruba. El a adverti den su video cu na Aruba den menos di 48 ora e casonan a explota y yega na casi 400. Mester agrega mesora cu e informacion aki ta incorecto ya cu e casonan registra y activo na Aruba te na e momento di su video tabata 276 den cantidad. Rachel Brathen su mes tin un yoga studio na Noord y a bisa cu tur otro lugarnan awor ta serando y ta recomenda tur hende pa tuma vakantie na nan mesun cas pues ta recomendanan pa no viaha pa Aruba pa e siguiente lunanan.
Den menos di 24 ora cu el a post su video di advertencia, e reaccionnan negativo riba dje a cuminsa drenta. Hopi localnan a resalta cu na lugar di bisa su mas di 2 miyon siguidornan pa no viaha, pakico e no ta recomendanan pa si nan viaha pa Aruba, pa nan haci esaki den un forma responsabel. Tambe tabatin reaccionnan cu tabata asina rabia cu tabata bisa Yoga Girl pa e bay for di Aruba y pa declare persona non-grata.
E mainta siguiente, e influencer a pone un otro video pa trata na splica cu su intencion no tabata pa bisa hende pa no bin Aruba nunca mas, sino djis pa algun luna debi na e situashon di Covid-19.
Ta interesante pa agrega cu casonan di Covid-19 ta keda midi semanalmente na tur pais pa haya un pronostico di e situashon real. Si haci un comparacion mas leu por conclui cu por ehempel aworaki na Merca tin 755 caso activo per 100.000 habitante mientras cu Aruba tin 215 caso pero 100.000 habitante. Pues Aruba ta 4 biaha menos cu Merca, pues den un sentido, mas ‘safe’ cu Merca pa loke ta e cantidad di casonan.
Pa agrega salo na e herida, awe mainta Yoga Girl ta pone un otro post riba regla di gobierno unda ta pidi tur hende pa bisti un mask y ta referi na muchanan chikito cu mester bisti mask awor. E ta bisa cu e ta contra di esaki ya cu regla aki ta haci muchanan mas vulnerabel na ‘predators’ y ta referi cu den e comunidad di Aruba tin mas pedofiel per capita compara cu cualkier otro pais na mundo. Di unda e coneccion di mucha bistiendo mask pa bira vulnerabel na predators ta un misterio. E no ta splica esaki claramente. Den un mensahe cu Xclusivo Magazine Online a manda pa Yoga Girl pa puntre di unda el a saca e estudio/conclusion cu Aruba ta e pais mas halto den caso di pedofilia na mundo, el a bisa cu esaki ta saca di un estudio di ‘Corsow’ riba e scolnan local na Aruba y un reporte di UNICEF di 2017. Nos a pidi Rachel pa comparti e estudio/reporte aki cu nos, pero te na momento di post e texto aki, nos no a ricibi nada for di dje.
Rachel Brathen ta un Yoga Influencer y ta orginalmente di Zweden y ta bibando na Aruba pa algun aña caba cu su casa, cu el a conoce na Aruba y nan yiu chikito. E ta author di e buki Yoga Girl cu a bira un New York Best Seller loke a dune un jumpstart na fama mundial. Na Aruba, via su Island Yoga Studio, e ta duna les y ta conta cu bishitantenan cu ta bin Aruba pa haci yoga serca dje y na varios lugarnan rond Aruba. Tur cos ta mustra cu e ultimo postnan aki di Yoga Girl a cay den masha mal tera serca localnan. Informacion cu Xclusivo Magazine Online a haya ta cu no ta prome biaha cu Yoga Girl ta ‘bash’ lugarnan local riba su instagram y hopi hende ta cuestiona su actitud y ‘vibe’ mirando cu e ta supposed di ta un hende positivo den su practica di yoga cu e ta haci como trabou.


text:
“Mi a tuma nota di un comunicado di prensa di minister Michelle Hooijboer-Winklaar cu un tono masha negativo y den cual e ta saca masha hopi frustracion dirigi contra mi persona. Esaki despues cu ami a cumpli cu mi tarea como parlamentario pa hasi e minister preguntanan relaciona cu e seguro di estudio di studiantenan na Hulanda. Mi a keda masha asombra cu e tono hopi frustra di e comunicado, pero mi mester admiti si cu mi a spera un tipo di reaccion asina, pasobra tur biaha cu e minister tin algo di sconde, e ta reacciona di e forma aki”, lider di MEP Evelyn Wever-Croes a laga sa.
Siman pasa lider di MEP a urgi e minister pa reacciona riba acusacionnan cu a sali den medionan di comunicacion pa mas di tres siman, den cual ta cuestiona e integridad di e minister, y iregularidadnan den e destaho publico pa cu e pakete di seguro ey.
“Pesey mi a pidi e Minister pa duna nos claridad tocante e destaho, por ehempel kennan tur a entrega oferta, a base di kiko e compania InsureToStudy a gana e bidding, y nos kier mira e scoring sheet y henter e dossier di e destaho. Te awe e minister no a contesta ningun di e preguntanan aki, y e frustracion y negativismo den su comunicado awor si ta ponemi pensa cu e tin algo di sconde, sino e lo no a reacciona di e forma ey. En todo caso, mi ta duna e minister algun dia ainda pa e cumpli cu su deber constitucional y contesta mi preguntanan por escrito, sino mi ta bai aserca Ministerio Publico pa hasi un investigacion. Pasobra no por ta asina cu pa 3 siman largo medionan di comunicacion ta cuestiona algo asina serio, y e Minister ta scohe pa keda keto.
Pueblo di Aruba ta fada caba di tanto escandalo entorno e ministernan, y pesey mes nos mester di reglanan di integridad, pa asina por controla ministernan mihor”.
“Ademas mi a trese bou conosemento di e minister cu varios studiante na e momento aki no ta segura. Nan a bai dokter e siman aki y a wordo informa cu nan mes mester paga of mayornan mester manda placa, pasobra e cambio di seguro ainda no ta regla. Esaki ta perhudica nos studiantenan inecesariamente, y riba esaki e minister no a duna ningun contesta tampoco”.
“Mi no ta bai reacciona riba e contenido mes di e comunicado di minister Michelle Hooijboer-Winklaar, pasobra mi ta laga e negativismo y frustración pa e minister. Ami tin interes di e studiantenan na prome lugar, y den e lucha pa bienestar di e studiantenan, no tin lugar pa e negativismo ni frustracion di Michelle Hooijboer-Winklaar”, lider di MEP a duna di conose.


text:
E miembronan di famia a drenta sala na Consuelo Memorial Boneiru i topa e defuntu drumi den su kaha. Mas despues a kontinuá ku
aktuashon di Boy Thode den e sala, kende a kanta 2 kantika. Promé ku el a kanta el a bisa ta algu doloroso a sosodé i e ta bai hasi esfuerso kanta kantika ku no ta fásil den e momentunan manera awe. El a kanta (Grandi bo ta….) i despues ekspresá algun palabra na presentenan.
“Mi a eksperensia Zamir komo un bon amigu, un fanátiko fiel na agrupashon musikal ERA Outéntiko. Un super bon tata pa su yunan, “Boy a bisa, ku awa na wowo. Ku hopi emoshon el a sigui bisa: “Mi ta bai kanta un kantika ku mi a traha pa mi tata defuntu, awor kantá pa mi amigu Zamir.”(Tata nos tata…) Despues di e kantika, Boy a bisa: ”Zamir, sosegá na pas ruman.”
Aimed Ayubi, ruman di Zamir
“Mi ruman, nunka mi a pensa ku mi ta bai bo entiero pa dera mi ruman mas chikitu. Un parti di mi a bai. Tur hende konosé Zamir, un hende úniko. Ami kuné, nos ta rabia i poko despues, bira bon ku otro. Nos ta diskutí i despues trese pas serka otro. Último tempu nos relashon tabata mas fuerte ku nunka. 1 di sèptèmber nos tabata na un ‘breakfest’, Zamir a brasami i bisa e ke saka un potrèt huntu ku mi. Mi a bis’é oké, sin tabata sa ku esei ta nos último potrèt saká huntu. Nos ta papia ku regularidat, sinembargo no ta muchu huntu den publisidat. E tabata Gusta ERA un mundu.
El a haña e bendita covid-19 i bai guera ku e malesa sin niun stap patras. Dios a disidí otro. El a bisami sierto momentu; kuida e muchanan pe. Mi mester bisa, nan ta bon, nos ta bon. Mi ta bai keda rekord’é manera e tabata. Zamir a bai i Aymed a keda. Athena i ami ta perkurá pa e yunan.”
Muchanan, boso tata stima boso
“Muchanan, mi sa ku boso stima tata hopi. Huntu ku tata boso tabata bai kubri diferente aktividat i si hendenan nenga tata huntu ku boso, e no ta kubri e aktividat, Pues sea boso huntu òf niun hende. Asina ta Zamir. Papi no tei na tera i el lo keda kuida boso huntu ku opa Eddy for di Ariba.
Mi ta kòrda kon el a pèrdè trabou i a lucha i sobrebibí ku su yunan. Boso ta bai hopi bon na skol. Momentu ku Zhena a haña e notisia ku e ta bai HAVO, Zamir a yamami un bes pa kontami, asina kontentu e tabata. Mama i tio Aimed tei pa boso. Danki na tur ku a duna atenshon. Mi no tin palabra pa gradisí. Zamir un hende di tur hende.”
Karta skirbi pa yunan di Zamir
Ku doló na kurashon nos ta despedí di tata awe. Tata tabata rabia ku nos ora nos hasi nos kosnan ménos bunita. E tabata rabia ku nos pa nos mes bon. Bo tabata un tremendo tata. Awe nos ta lagabo los, sinembargo semper tata ta keda den nos kurashon. Nos ta kontentu di tin un tata manera bo. Nos a yora i hari ku bo i bo tabata gusta konta nos di bo pasado, tempu bo tabata mucha manera nos. Ku awa na wowo te despues. Mami i tio Aimed lo pèrkurá pa nos. Tata,Te despues… .”
Pader Aphonsus Baak
E parti di respòns tabata na enkargo di pader Alphonsus Baak. “Famia Ayubi, semper ta den ‘pictures’. Tur dia Aimed, Farid i Zamir ta aktivo. Mi ta spanta sierto momentu ora Zamir presentá na pastorí i ta bisa; e ke hasi entrevista ku mi. Mi ta bis’é mi mester prepará promé i e ta bisami e ta bai bon pastor no wòri.
Hopi bia nos ta buska kaminda drechi pa desaroyonan. Ami a komprondé ora Hesus ta e kaminda. Hopi bia mi no a bai misa ora mi ta hóben, pasobra bai futbòl tabata mas importante. Tabata un preparashon pa mi a bira pastor.
Zamir a topa hopi hende, diferente opinion. Famia ta importante. Sigui kòrda riba tata Zamir, “pader Baak a bisa na e muchanan.
Despues a sigui e momentu doloroso, último despedida, kara pa kara i nunka mas.


text:
WILLEMSTAD — Resientemente Federashon di Ahedres Kòrsou (FEDAKO) a tene su kampionato infantil di ahedres 2017 den kategoria U10. Durante e kampionato di ahedres U10 ku tambe a tuma lugá serka e patrosinadó, Trupial Inn & Casino, kada partisipante ta tin 30 minüt pa pensa durante kada wega.
Manera tabata di spera e faboritonan den e kategoria di edat aki tabata Frederic Simonis i Aviandrie Kastablank, kendenan tin 9 aña di edat. E dos rivalnan aki a enfrentá otro den e kuater buèlta, na momentu ku tur dos tabata invikto ainda.
Den un partido ku a desaroya igual, Aviandrie Kastablank ta logra sera un Alfil di Frederic Simonis pa despues kaptura esaki i drenta e parti final di wega ku un bentaha di material ku tabata sufisiente pa bai ku e viktoria.
Aviandrie a logra kaba e kampionato den forma invikto komo kampion Nashonal kategoria U10 ku 5 punto for di 5 wega. Na di dos lugá a sali Frederic Simonis ku 4 punto i na di tres lugá a termina Gilian Justiana ku 3 punto for di 5 wega.
FEDAKO a keda hopi satisfecho kon e muchanan a partisipá i disfrutá di e evento i tambe gradesido debí ku Trupial Inn Hotel a trit tur e partisipante i e mayornan presente un sukulente pizza i refresko di nan tremendo restorant. Mas aleu a parti un regalito tambe na tur e muchanan ku a partisipá promé ku nan a regresá nan kas.
FEDAKO ta sigui hasi su esfuersonan pa eksponé nos hóbennan na kompetensia sano i ta kontinuá djasabra 11 di mart próksimo ku su di tres i último kampionato infantil pa loke ta trata 2017. E último kampionato infantil lo ta den e kategoria U12 i lo tuma na sentro di bario Janwe. Durante e evento aki tur mucha bou di 12 riba 1 yanüari 2017 por partisipá.
Pa mas informashon por yama 512-0007 of por bishitá e paginá di Federashon di Ahedres di Kòrsou riba Facebook.


text:
Geplaatst op 05 January 2021 dor di Ministerio Enseñansa, Siensia, Kultura & Deporte
Tabata un mainta ameno, kaminda apesar di e awaseru e muchanan i maestronan ku hopi entusiasmo a risibí minister bou di ‘overdekte’. Minister a deseá tur mucha un bon aña i tur kos bon pa sobrá di e aña eskolar akí. Minister tambe a konsehá tur e muchanan pa dediká sufisiente tempu na tur tareanan di skol, stima nan yùfrou i mener i respetá nan mayornan. Esaki ta kuadra ku Minister su vishon pa enseñansa kaminda ta siña e mucha fo’i chikí (Teach Them Young) e balornan básiko pa pone atenshon na nos normanan i biba den bon ambiente kaminda disiplina, stimashon i union ta e prioridat.
Na mes momentu Minister a konta nan tambe ku e ta un èks alumno di e skol i kuriosamente e muchanan a puntra Minister entre otro: serka kua yùfrou e tabata, ken tabata su mihó amigu i si Minister a yega di haña ‘strafwerk’. Ku plaser Minister a kontestá tur pregunta i na final Minister huntu ku Tio Ali i e muchanan a kanta e kantika “Duna mi dos”, e “jingle” rítmiko ku ta trese e mensahe kaminda kada persona mester “Duna mi dos” pa no keda kontagiá ku e vírùs di Corona/COVID-19.
E muchanan i maestronan a keda kontentu ku bishita di Minister Croes i na mes momentu Minister tambe a keda hopi kontentu di a bishitá e skol.
**Riba e potrètnan athunto por tuma nota di e bishita na skol di Fundeshi J. van Walbeeck.


text:
“Mededingingsautoriteit” ta necesario pa progreso, desaroyo, bienestar y felicidad di e pueblo Arubano.
“Mededingingsautoriteit” ta necesario pa progreso, desaroyo, bienestar y felicidad di e pueblo Arubano.
Ya caba pa algun tempo partido UPP a bin ta mustra riba e ausencia di un “Mededingingswet” aki na Aruba. Mientras cu den paisnan di Reino esaki ta un organo cu ya ta existi, aki na Aruba, mescos cu ta e caso di Ombudsman, Ley di Financiamento di Partidonan Politico, y Dios sa cuanto cos mas, nos ta keda atras riba desaroyonan cu mester reglamenta nos mercado. Si riba tereno gubernamental nos di UPP ta mustra cu mester introduci e reglanan estricto di Good Governance (Bon Gobernacion), UPP ta kere cu esaki tambe mester refleha su mes den sector priva cu Good Corporate Governance, na unda cu ey tambe lo mester tin reglanan di bon administracion pa asina salbaguardia e interes di loke ta shareholders, pero tambe di e trahadornan. Pa e ultimo aki UPP a mustra caba den comunicado recien cu Parlamento por medio di nos Codigo Civil, lo mester amplia e asina yama “enqueterecht” y haci esaki tambe posibel pa tanto sindicatonan y trahadornan por cuestiona cierto situacionnan den companianan pa evita cu despues nan ta keda mal para, manera ta e caso di InselAir, Auracasino, Sr. Frog y otronan.
Loke tambe ta importante ta e autoridad pa controla e formacion di cartelnan economico. UPP ta na altura, cu ya caba for di 2014 un autoridad asina a ta funciona na Corsou, despues cu gobierno Hulandes a pone expertonan disponibel pa tanto Aruba como Corsou na 2012/2013 pa yega na un ley asina. Mientras na Corsou si politiconan tabata tin e curashi pa introduci esaki, na Aruba nos tin comprendi cu esaki ta hinca keto bay den lachinan scondi.
Kico ta formacion di cartel? Esaki ta na momento cu un grupo di comerciante of inversionistanan ya bon estableci ta purba na cumpra of tuma over tur companianan cu por ta su concurentenan, pa asina crea e monopolio. Asina bo por bin cu fusion di companianan (un of mas compania ta bira uno); aliansanan (ta haci palabracionnan den sectornan), cartelnan (cu ta formalisa nan mes den un grupo di interes), of ta crea un monopolio completo bou un inversionista cu ta run mesun tipo di negoshinan asina.
Kico ta e consecuencia di esaki? Uno haciendo palabracionnan por stipula un prijs riba mercado, unda no ta bende bou un cierto prijs. Asina aki p.e. prijs pa un saco di cement, ken sea importe, ta mara na un prijs bou cual ningun hende por bende. Esaki ta haci cu e prijsnan pa hopi producto ta keda artificialmente halto, cu e proposito pa probecho pa e companianan.
Un otro forma ta e monopolio, ta p.e. na unda cu e trabounan di waf practicamente ta den man di un solo inversionista, cu ta stipula un prijs pa p.e. baha container. Na Aruba ta conoci for di hopi tempo caba cu baha un container na Aruba ta dobbel di prijs cu na Corsou, djis pa nos keda cerca. E mesun inversionista aki tin interes den otro wafnan, cu na su turno lo obstaculisa pa e waf di Aruba por bira en realidad un hub entre Europa y continente Mericano (Sur y Norte).
Un otro concecuencia ta tambe, cu e formacion di tipo di cartelnan aki, ta sera porta pa otro tipo di inversionnan sea di inversionistanan local, particularmente nos Young Entrepeneurs, y tambe di potencial inversionistanan stranhero cu por nifica cuponan di trabou pa nos Young Professionals y otro
hobennan cu ta caba scol secundario aki na Aruba. Y last but not least, Aruba, e pueblo, ta keda depriva di prijsnan competitivo y mas barata, cu por trece alivio den cartera di e consumidor.
Pues introduccion di un asina yama “mededingingsautoriteit” ta funesto pa e desaroyo economico di Aruba, particularmente awor cu economia ta stanca. Tambe esaki por contribui na progreso economico di pais, di nos inversionistanan local nobo cu si ta kere den competencia, particularmente pa nos hobennan cu kier cuminza cu un negoshi.
Y na final un ley anti-cartel asina lo percura pa prijsnan mas abou, pa cuminsa di importacion, pa sina e pueblo por hala rosea. Tanten cu ningun di nos parlamentarionan no ta papia di esaki, tanten cu mayoria di partidonan politico ta keto riba esaki, e promesa di aumento di pension di biehes, flexibilisacion of bahamento di edad di pension, aumento di minimumloon, of ampliacion di canasta basico, ta keda ilusorio. Pasobra formacion di cartel y monopolio ta contribui solamente na bienestar di esnan cu kier haci ganashi riba lomba di pueblo. Y UPP ta compremeti, cu esaki tambe ta algo cu mester bini, pa asina nos por traha di berdad na UN MIHO MAÑAN pa Aruba. Esaki no pa un “happy few” pero pa henter nos pueblo!!
Partido UPP
Booshi Wever


text:
Polis a cuminsa cu un buskeda den area di San Fuego pa un sospechoso cu a drenta mondi. Tin di haber cu un caso di ladroncia cu a tuma luga na un cas na Warawara. Diferente unidad di polis di districto di Santa Cruz a drenta den accion na momento cu un conoci di polis a sali na careda.
Un cuidadano biba na un cas na Warawara a pidi presencia di polis pa yudansa relaciona cu ladronicia cu a tuma luga na su cas. Por a compronde cu e cuidadano aki a duna descripcion di e sospechoso. E sospechoso aki, Jean Pierre C, cu ta un conoci di polis y durante control den area di San Fuego a tuma nota di polis cu a pon’e ranca sali drenta mondi.
E sospechoso aki tabata cuadra cu e descripcion duna. A cuminsa un buskeda basta grandi den e area for di band’i mondi y otro banda pero no a logra detene e persona aki.
E tabata scondi den e mondi, tabata capt’e for di un distancia pero no por a logra su detention. Informacion adicional na sitio a indica cu e persona a logra recupera pertenencia horta. Autoridad ta sigui atento pa su detencion mas despues durante dia.


text:
Nos Servicionan
Cu e meta pa yuda cada persona mehora nan situacion di finansas personal, Dos Placa ta ofrece e siguiente servicionan.
Workshop Finansas Personal (Compania)Prijs: Request Quote
Bo ta desea di organisa un workshop of charla tocante maneho di finansas personal pa bo empleadonan of organisacion? Laga nos facilita esaki pa bo! Pa un ‘customized’ workshop di Dos Placa, por yena nos formulario y nos lo conecta cu bo.
Yena Nos Formulario Pa Mas InformacionRequest
Pregunta?
Si bo tin cualkier pregunta tocante nos servicionan, conecta cu nos libremente via Social Media, Email of Whatsapp!Conecta!


text:
KOMUNIKADO DI KUERPO POLISIAL KÒRSOU Tópiko: Tiramentu ku herido.
KOMUNIKADO DI KUERPO POLISIAL KÒRSOU
no.: 348 /2016
Fecha: 10 òktober 2016
Tópiko: Tiramentu ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djaluna mardugá alrededor di 04.35’or, sentral di polis a risibí informashon ku tin un bashamentu di bala dilanti di un diskotèk den Saliña. Mesora sentral di polis a dirigí un patruya na e sitio. Na e sitio polis a bin topa ku un hòmber víktima ku herida di bala den su pechu i na su man. For di un investigashon preliminar na e sitio, e víktima a deklará na polis ku na momentu ku a tabata saliendo for di e diskotèk e la mira un hòmber ku un arma di kandela den man, ta kana bin den su direkshon. Di ripiente e hòmber aki a kuminsá los bala dirigí riba e víktima ku e konsekuensia ariba menshoná. E víktima a keda transportá ku ambulans pa poliklínika, miéntras ta buskando e sospechoso. E investigashon den e kaso aki ta kontinuá.
Polis ta pidi kualkier persona ku por tin informashon tokante di e kaso aki pa pasa e informashon aki pa polis na e numbernan 917 i 108.


text:
Feria di fe
Feria di fe
Den kuadro di selebrashon di 19 aña di Iglesia House of Worship, a organisá un feria di fe pa tur
mucha di Kòrsou. Di tur parti di Kòrsou muchanan a bini ku nan mayornan pa partisipá, kompetí
i siña mas di E Palabra di Dios. Muchanan por a disfrutá di un kantidat di wega i aktividat
gratuitamente, gana ticket i troka esakinan pa premionan na e ‘Palasio di Fe’. Tur mucha por a bai
kas ku premio.
Por a mira karanan yen di alegria, hasiendo aktividatnan manera: lesa versíkulo, pinta kara, traha
obra di man, saka potrèt ku personahenan bíbliko, kome kos di boka dushi. Enfin: tabata un dia
dushi i eksitoso, kaminda Dios i Su Palabra tabata sentral.
Tabatin ministrashon di baile, kanto i mímika di nos muchanan di HOW i tambe alabansa di
Proskuneo.
Riba e fotonan, por mira algun di e aktividatnan di e dia akí.


text:
Idar-Oberstein, Alemania:
Na Alemania un studiante (20) trahando parttime na un gasstation a wordo tira fatalmente den su cabes despues di a pidi un cliente pa bisti tapaboca.
E incidente aki a tuma lugar diasabra den careda di 8’or di anochi, na un gasstation na Idar-Oberstein. Un homber kier a cumpra un cerbes, pero e no tabata tin un tapaboca bisti. E empleado di e gasstation a nenga di bende e cerbes, pasobra e no tabata tin un tapaboca bisti, e hoben studiante a bisa e homber cu ta obligatorio pa bista tapaboca den e tienda, e homber a bandona e gasstation.
Mas o menos un ora despues e la bin bek cu un tapaboca bisti y a pasa man pa un cerbes, ora e homber a yega na e cashier, e la kita e tapaboca for di su cara y e empleado un biaha mas a pidi’e pa e bisti e tapaboca, paso e ta obligatorio den e tienda. Mesora sin pensa dos biaha, e homber a saca un arma di candela y a tira e empleado den su cabes.E hoben empleado a fayece mesora di e tiro fatal den cabes, e homber mesora a huy for di e sitio.
Diadomingo den oranan di mainta e homber a bay entrega su mes na Warda di polis y a keda deteni. Ta trata di un homber di 49 aña. E la declara cu pandemia ta poniendo mucho pression riba dje y e no a mira niun otro salida, cu ta di tira e hoben studiante di 20 aña cu tabata trahando part time den e gasstation aki. Segun su persona e pression di e pandemia a pone comete un acto asina drastico.
E agresor


text:
Den un wega di dos top ekipo di futbol di Aruba e anja aki, Dakota y Britannia a bataya pa supremacia. Dakota, e campeon actual pa mantene su liderato den e temporada aki, y Britannia cu kier a bai bek den top. A spera hopi di e wega aki, pero, den e prome 15 minuutnan ta masha poco a pasa, e ekiponan mas bien cu hopi respet pa otro, na un manera, hopi calcula y strategico, mane ta un wega di ahedres!
E wega a cuminsa habri despues di e prome quarto, ta Britannia a cuminsa ataka y Dakota a responde. Pa minuut 20 caba, e wega ta den “full swing” cu hopi energia y bataya, locual ainda tabata falta ta tiro di calidad y peliger riba porteria. Loke si por a observa ta cu e wega tabata cushinando manera un bon stoba y gradualmente algo grandi tabata di bai pasa.
Na minuut 26, Ricky Hodge di Dakota a los bai riba hala drechi, drenta area penal, laga un defensa atras, despues cu a kere cu e lo crusa e bala, e ta “schaak” un otro defensor pa despues los un tiro pa fusila e portero di Britannia, Dakota 1 Britannia 0. Un gol di calidad, un candidato pa e miho gol di campeonato te cu awo.
Britannia a lanta cabes y a sigui busca yegada y tabatin algun momento di oportunidad sin duda, pero, gol si no tabatin, e toke final tabata falta. Dakota a cuminsa press Britannia bastante halto tambe, impidiendo nan salida di atras, locual a hasi e wega un poco mas strategico cu a spera yegando minuut 39. Ta na e punto aki cu e wega aki a bira un “partidaso”!
Minuut 39, ta unda Britannia a haya un tiro liber peligroso, y for di un tiro poderoso di distancia David Castro ta anota pa Britannia empata e wega 1-1. Dakota a mane “rabia” y a sali di biaha pa busca na aumenta e marcador, y “dicho hecho”, for di e pitaso pa reanuda e wega Liomar Croes, e medio-campista Dakotero, ta avansa te area penal y ta los un tiro di distancia pa fusila e portero di Britannia pa e 2-1 na fabor di e “Amarillonan”, un contesta di biaha di Dakota.
Pero, wanta duro! Net un paar di seconde despues, net despues di e pitaso pa reanuda e wega atrobe, Britannia ta lansa den atake, stret pa gol di Dakota, Luis “Coco” Estrada ta baila algun hungado di Dakota, drenta “doelgebied” y ta los un tiro cu portero Abdul no por a salba, gol pa Britannia, pa empata e wega 2-2! Tres gol den menos cu tres minuut practicamente, algo uniko te cu awo den futbol di Aruba. T’asina halftime a yega, un tremendo parti final di e prome tempo, magnifico!
Wega ta reanuda den di dos tempo, Dakota cu bala y cancha, Britannia ta defende bon y ta purba sali den contra-golpi, pero te cu minuut 63 nei, ta Dakota a domina mas. Por a hasi nota tambe cu e entrenador di Dakota, David Abdul, a logra hasi varios cambio tempran, sin basila, y ta cambia e wega na su fabor, dunando Dakota, diripiente, un otro cara, bon strategia, Britannia a tarda pa desifra esaki.
Pa banda di minuut 65 tin un cierto “toma y dame”, Britannia a reacciona, nan tambe tabatin mas chens awo, pero ta Dakota cu un poco mas. Dakota cu bon yegada y bon chensnan cu Liomar Croes den e trabou di “anker”, facilitando Ricky Hodge, Keano Maduro y Fernando De Sousa den punta, a cuminsa drei hopi efectivo. Den e parti di Britannia nos a observa bon combinacion entre Luis Estrada y Daniel Linscheer. Un hopi bon wega a surgi, pero, ta Dakota cu na minuut 73 a logra tuma bentaha ora cu De Sousa a haya e bala, for di un contra-golpi, y a manda un tiro di largo distancia pa banja e portero Carlos Geerman di Britannia pa hasi e wega 3-2 pa Dakota.
Dakota despues di e gol a hasi “todo por todo” pa evita un contesta di Britannia mane a pasa na final di e prome tempo, e Abehanan a cuminsa press y lansa den atake cu hopi speed, poniendo presion riba Britannia cu mester a hala atras debi na e presion ey, Dakota a pensa bon cu ‘nan miho defensa ta nan atake’ den e caso aki. E strategia ey a duna fruta, Britannia a hala atras y mester a hunga un wega di contra-golpi so. Dakota a desifra e wega for di e punto ey te final, nan a domina te cu pitaso y a controla e wega, e bala y e holoshi, asina a preserva nan victoria y nan tres punto pa mantene nan liderato den e campeonato, Dakota ta hungando manera e campeonnan cu nan ta, ainda inbatibel. Britannia a hunga bon, nan ta den e prome tres nan den e campeonato aki. Un partidaso, un di e miho weganan cu nos a wak e anja aki te cu awo.
Dakota ta lider cu 13 punto, Britannia ta den di tres luga cu 9 punto riba e tabla di Division Honor. Nos “man of the match” ta e anker di Dakota, Liomar Croes, un tremendo desempenjo di e “dream teamer” aki riba cancha.


text:
Papiamento
Idioma oficial di Aruba
Dia 21 di mei 2003, Parlamento di Aruba a aproba e ley di idioma oficial. Asina pa prome biaha den historia di Aruba, Papiamento y Hulandes a bira idioma oficial. Prome cu 21 di mei 2003 ningun di nan dos, ni Hulandes, ni Papiamento, no tabata oficial na Aruba. Na Corsou cu Boneiro, Papiamento a bira oficial 4 aña despues, esta na 2007. Na Hulanda, Hulandes a bira oficial na 1995.
Aki por download un copia di e Landsverordening: LV idioma oficial
Papiamento den Enseñansa
Den e añanan cu a sigui despues di e oficialisacion di e ley di idioma, a haci hopi trabou respecto Papiamento, tanto como materia den enseñansa como e idioma nacional.
Historia y desaroyo
Na mayoria di e scolnan catolico, enseñansa tabata na Papiamento. E scolnan di gobierno tabata na Hulandes. Rond di aña 1900 a bin ripara na Corsou cu enseñansa, specialmente na Hulandes, no tawata exitoso. Tabatin hopi discusion tocante e uzo di idioma di instruccion na scol. Varios maestro, pastoor, y tambe parlamentario Hulandes, tabata propaga Papiamento como idioma di instruccion. Tabatin varios proposicion pa enseñansa bilingual tambe. E proposicion di Hamelberg na aña 1897, tabata pa duna enseñansa na Papiamento prome, y duna les di Hulandes via Papiamento den e dos klasnan mas halto. E tabata di opinion cu e muchanan mester siña lesa y skirbi bon den nan propio idioma, prome cu nan por siña un idioma straño.
Despues di varios aña di discusion, e ordenansa di 1935 a drenta na vigor. Pa e scolnan na e islanan ABC bin na remarke pa subsidio di gobierno, nan mester a cuminsa uza Hulandes como unico idioma di instruccion. Esaki a pone cu enseñansa na Papiamento tambe a yega na su final e tempo ey.
Sinembargo e situacion a cambia. Despues di varios decada, Papiamento a bolbe den scol.
Formacion como docente di Papiamento
Despues di a ofrece varios estudio di Papiamento Grado Tres, na augustus 2002 a cuminsa cu un estudio di Papiamento Grado Dos na Instituto Pedagogico Arubano (IPA). Aki varios persona a haya formacion como docente di Papiamento. Despues cu e grupo aki a caba cu exito a sigui un estudio di Bachelor Papiamento. Na september 2013 un grupo di docente di Papiamento a inicia Master in Education, Language and Literature of Papiamento na University of Curacao.
Papiamento como materia y idioma di instruccion
Na augustus 2003, Papiamento a drenta enseñansa secundario EPB, MAVO, HAVO klas 1-2-3, VWO klas 1-2-3 y enseñansa avansa profesional EPI, IPA. Papiamento como materia ta sosteni principalmente pa e metodo didactico “Cristal”. Aña escolar 2015-2016, Papiamento a sigui como materia den HAVO y VWO klas 4 y consecuentemente te final pa bira un materia di examen.
Proyecto Scol Multilingual
Otro desaroyo den Enseñansa rond idioma Papiamento ta e Proyecto Scol Multilingual cu a keda implementa na augustus 2008 na dos scol preparatorio piloto. Papiamento a sigui tanto como lenga di instruccion y como materia (hunto cu Hulandes, Ingles y Spaño) den enseñansa basico den dos scol basico piloto.
Mas informacion: Proyecto Scol Multilingual (PSML)
Scol Arubano Multilingual
Na inicio di aña 2018 Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di e programa multilingual den tur scol preparatorio y basico na Aruba. Scol Arubano Multilingual (SAM) ta e nomber oficial di e programa y e curiculo nobo multilingual cu lo keda implementa den scol primario. Na aña 2018 – 2019 tur klas, cuminsando di scol preparatorio te cu klas 6 di scol primario di e scolnan piloto, lo forma parti di e programa multilingual. Cu e implementacion di Scol Multilingual den tur scol na Aruba e scolnan piloto lo sigi desaroya prome cu e otro scolnan y nan ta un partner (banda di directivanan (schoolbesturen), CDPC di IPA y DEA) den e implementacion di SAM den e otro scolnan preparatorio y basico.
Mas informacion: Scol Arubano Multilingual (SAM)
Mas informacion: Website Papiamento.aw
Na aña 2007 Departamento di Enseñansa Aruba a lansa e website [papiamento.aw]. E website ta un producto di e proyecto di promocion di aña 2007 “Nos idioma ta den bo man. Papiamento, cuid’e!”, cu tabata financia pa Fondo Desaroyo Aruba (FDA). E website ta contene informacion di origen, historia y desaroyo di idioma Papiamento y por lesa diferente articulo general y cientifico. Tambe por haya diferente material di referencia manera regla di gramatica y ortografia di Papiamento.
Dia 21 di februari 2018 a introduci un instrumento practico riba e website, esta un aplicacion pa busca palabra. E aplicacion aki ta deriva di e lista di palabra skirbi segun e reglanan stipula den “Ortografia di Papiamento – version april 2009” y publica den e “Vocabulario Ortografico di Papiamento” (buki blauw).
- Aplicacion pa busca palabra: papiamento.aw/busca
- Regla di Ortografia di Papiamento, version april 2009 (pdf)
- Vocabulario Ortografico di Papiamento – (Lista di Palabra for di e “Buki blauw”)
Noticia
- DEA ta publica mas buki digital na Papiamento (2/21/2021)
- Dia Internacional di Idioma Materno 2020 (2/21/2020)
- Ki ora ta uza mayusculo den Papiamento? (6/3/2019)
- Exposicion di buki pa mucha na Papiamento (5/29/2019)
- Herment pa perfecciona nos idioma materno Papiamento (5/6/2019)
- World Poetry Day 2019 (3/20/2019)
- Dia Internacional di Idioma Materno (2/20/2019)
- International Mother Language Day 2019 (2/20/2019)
- Dr. Joyce Pereira a presenta parti di su desertacion na DEA (12/14/2018)
- Parlamento di Aruba a aproba e ley di ortografia (11/30/2018)


text:
E último di e dos revolushonnan kontra sklabitut na Kòrsou a tuma lugá na 1795, influensiá pa e revolushon Haitiano. E promé tabata na 1750. Kontrali na otro islanan den Karibe ku a konosé revolushonnan kontra sklabitut te mas o ménos 1850, Kòrsou -despues di 1795 te 1863 ku a abolí sklabitut- no a konosé mas lantamentu.
Riba 17 ougùstùs 2019 nos ta konmemorá 224 aña di e último revolushon kontra sklabitut. Esaki ta mi reflekshon.
Ayera, víktima di diskriminashon awe nos mes ta diskriminá otro pa motibo di sekso, klase ekonómiko, orígen, status di refugiado i preferensia seksual. Un tempu nos mester a sigui siegamente lokual kolonia imponé ku pa definishon ta benefisiá e kolonisadó. Awe nos tin derechi di voto i ta skohe hende kuestionabel, inkapas, denigrante di komportashon i asta ta sigi sostené esnan ku a bende nos isla ku estranheronan pa benefisio personal. Ayera a lucha i asta drama sanger pa libertat. Awe e peliger mas grandi pa nos libertat i outonomia ta nos inabilidat pa atendé nos asuntunan na drechi.
Ketu bai nos ta hunga víktima di sklabitut i kolonialismo enbes di atendé seriamente ku e demoñonan di nos pasado i asumí responsabilidat. I kisas mas prekupante ta nos estado mental manera Pater Michael Mohlmann a deskribí den Het Spiegelbeeld van de Antillen (1951). Nos ta sikológikamente desbalansá pasombra (inkonsientemente) nos ta atmirá i imitá esnan ku a kolonisá i eduká nos via di nan sistema kolonial. Di otro banda nos no ta asumí responsabilidat pa sòru pa nos bienestar. Pa kompensá e bashí nos ta buya ku material ku hopi biaha nos no por ‘afford’, kreando suidadanonan komediante sin ku nos ta akseptá ku en realidat a internalisá un kultura di kompleho di inferioridat.
Mi sa ku no ta tur lo ta di akuerdo. Esei no ta importante. Komo desendiente di muhénan katibu prosedente di lokual awe ta Mali i ku via Boneiru a pisa Kòrsou na final di siglo 18, mi tambe ta karga un sikraris di sklabitut. Nos no por lubidá nos pasado. Pero nos pasado ta duna nos ningun derecho pa kometé e mesun fayonan ku otronan a kometé ku nos. Manera hende grandi nos mester atendé ku e dolónan. Kada un di nos mester traha pa no laga e pasado aki ta e faktor ku ta limitá nos realisá nos potensial.
Willemstad, Kòrsou


text:
Tokyo2020
Mack a firma beca Olimpico
Di e manera aki Mack a start su preparacionan pa Tokyo2020
Atleta Mack van den Eerenbeemt a firma su beca Olimpico esaki como su preparacion pa Tokyo 2020.
Dos luna pasa Comite Olimpico Internacional a otorga un Beca Olimpico na 8 di nos atletanan elite di Aruba. Algun di nan presente na Aruba a firma e Beca Olimpico pa cu nan preparacion pa e Weganan Olimpico Tokyo 2020. Diaranzon mainta e directiva di COA hunto cu e Direccion Tecnico a firma cu e atleta elite di vela, Mack van den Eerenbeemt di sailing cu tambe ta forma parti di e 8 atletanan cu e keda escohi.
Un beca Olimpico tin como meta pa duna un atleta apoyo di e nivel mas halto, pa asina e por prepara su mes miho y trata di logra un clasificacion pa Weganan Olimpico. Cu e apoyo aki e atleta tin acceso na facilidadnan di entrenamento superior, na entrenadonan specialisa y por participa na mas competencia clasificatorio.
Mirando e aprobacion di IOC pa otorga na e ocho atletanan un beca Olimpico pa Tokyo 2020 ta un logro super grandi pa nos atletanan y un logro grandi pa deporte Arubano.
Mayoria di e atletanan mescos ta e caso di Mack van den Eerenbemt ta biba, studia y eherce nan deporte den exterior, nan lo sigui entrena den exterior, como parti di nan desaroyo deportivo. E beca ta yuda cubri un parti di e gastonan envolvi cu e preparacion ta trece cun’e. Di aki bandi COA ta desea e atleta Mack van den Eerenbeemt tur clase di exito y ta spera cu e atleta lo sa di haci bon uzo di e oportunidad aki, y cu e lo produci e resultadonan cu tanto nos ta anhela.


text:
Keho y disputa
Pa kehonan tocante un abogado, por acudi na Conseho di Supervision di Abogacia (Raad van Toezicht voor de Advocatuur). Asina ta prescribi den Ordenansa di Abogacia (Advocatenverordening). Raad van Toezicht ta fungi como tribunal disciplinario pa abogadonan. Un keho asina por ta relaciona cu e manera cu e abogado a efectua su trabou of e suma cu el a declara.
E base pa evalua actuacion di abogadonan ta e Reglanan di Comportacion pa Abogadonan. Orden di Abogadonan di Aruba a formula e reglanan di comportacion aki, pero nan ta deriva di e reglanan di comportacion cu ta aplicabel na Hulanda. E reglanan aki ta di aplicacion general. Esey kier men cu abogadonan cu no ta miembro di e Orden di Abogadonan tambe mester tene nan mes na nan.
Raad van Toezicht ta facilmente accesibel y disponibel pa tur hende cu tin un keho relaciona cu un abogado. Un carta breve y cla, dirigi na secretario di e Raad, indicando nomber di e abogado y motibo di e keho mes ya ta suficiente. Si bo tin documentonan cu ta liga na e keho, mester inclui nan cu e carta. Despues tin cu entrega e documentonan na griffie di Husgado di Prome Instancia di Aruba.
No ta ciudadanonan so por entrega keho. Abogadonan tambe por recuri na e Conseho di Supervision pa resolve un diferencia di opinion cu un colega.
E Conseho di Supervision ta consisti di un hues y dos abogado. Prome, ta duna esun cu tin keho e oportunidad pa expresa su kehonan por escrito.
Despues, Conseho di Supervision ta duna e abogado contra ken e keho ta dirigi e oportunidad di presenta un defensa por escrito.
Riba termino corto lo tene un audiencia den cua tur dos partido por splica nan puntonan di bista den mas detaye. Tur dos partido por uza asistencia di un abogado.
E audiencianan aki di e Conseho di Supervision ta publico, y e sentencianan di e Conseho tambe.
Conseho di Supervision lo dicta sentencia denter di un termino di tempo rasonabel.
Si Conseho di Supervision ta di opinion cu e abogado a actua indebidamente, e por impone diferente sancion.
– Un solo advertencia simpel
– Un reprendemento
– Un suspension di te cu un aña
– Eliminacion for di “tableau” (lista oficial di abogadonan)
Den caso di un advertencia simpel of un reprendemento, e abogado por sigui eherce su trabou. Den caso cu impone un suspension temporal, durante un cierto periodo pre-estableci e abogado no mag traha. Durante e periodo di suspension, no ta admiti e abogadonan na asambleanan general di miembro di Orden di Abogadonan tampoco, esta, den caso cu e abogado en cuestion ta miembro.
Si elimin’e for di tableau, esey ta encera cu e no mag uza e titulo di abogado mas ni no mag eherce su profesion nunca mas.
Si e keho ta relaciona cu e suma declara, Conseho di Supervision por determina kico lo sirbi como un compensacion rasonabel den e caso specifico.
Si un di e partidonan no ta di acuerdo cu e sentencia di Conseho di Supervision, semper ta posibel pa denter di tres siman apela na Conseho di Apelacion (Raad van Appèl). E Conseho aki ta consisti di e Presidente di Corte Comun di Husticia y dos abogado di hopi trayectoria. Presidente di Corte Comun di Husticia por apunta otro hues cu experiencia tambe pa remplas’e.
Si un persona ta duda encuanto con serio su keho ta, of si e ta haya cu acudi na Conseho di Supervision ta un medida mucho pisa, e por acerca e decano di Orden di Abogadonan di Aruba via e-mail na deken@ova.aw pa mediacion y conseho.Scroll To Top